qundao/data-zh-poetry huggingface dataset:
浣溪纱·春困
作者：曾廉
朝代：清

春困奄奄惹睡魔。起来帘下盼庭柯。重门寂寂落花多。夜染花红盈十指，晓融柳黛上双蛾。只愁无奈柳丝何。
浣溪纱·春愁
作者：曾廉
朝代：清

落尽繁花万绿稠。珠帘几幅下银钩。难得彩笔写春愁。万事都从消后长，何人肯向死前休。只宜杖挂百钱游。
浣溪纱·春景
作者：曾廉
朝代：清

欢宴连番酒未消。撩人暮暮复朝朝。儿童喧趁卖饧箫。画院杏花红隐隐，板桥流水碧迢迢。鞦韆架子上青霄。
浣溪纱·春游
作者：曾廉
朝代：清

芳草萋萋白下门。凤凰台下杏花村。不须细雨断人魂。湖水载将新黛影，晚烟衬出夕阳何。瓦官阁下欲黄昏。
浣溪纱·杜鹃
作者：曾廉
朝代：清

一角斜阳照绿苔。桃花历乱李花开。多情拚不上楼来。风日无如江渚好，年华莫被杜鹃催。闻声喜是远人回。
浣溪纱·棣园
作者：曾廉
朝代：清

曲曲环池是画廊。金鱼长过鲤鱼长。棣园馆舍甲维扬。石笋三寻苔藓碧，溪桥几处藻莼香。重城似在水云乡。
浣溪纱·湖上乘凉
作者：曾廉
朝代：清

明月留人不放归。烟波深处钓船稀。巨鳞跋浪向苔矶。永夜露床青篾簟，空庭风架白蕉衣。清凉一味养人肥。
浣溪纱·牛芸饼
作者：曾廉
朝代：清

小坐楼头试一尝。白瓷盘子白如霜。牛芸作饼绿还香。借问何时来杏脯，新登此味胜松肪。蒸笼装出几层箱。
浣溪纱·牡丹
作者：曾廉
朝代：清

玉槛雕阑为惜春。锦棚十幅护晴云。只宜檀板更金尊。娇态依人妆冉冉，甜香满座醉醺醺。纵教顽石也销魂。
浣溪纱·看花
作者：曾廉
朝代：清

天为繁花大放晴。对花靳语花应赪。个人怪道欠聪明。未许三生成旧果，只消一笑破愁城。打开酒瓮玉山倾。
浣溪纱·离筵
作者：曾廉
朝代：清

桥外青帘拂紫烟。饧箫吹过碧阑前。春云散后是青天。红杏丛中吹笛子，绿杨影里见鞦韆。愁人时候对离筵。
浣溪纱·置酒
作者：曾廉
朝代：清

骏马愁污锦障泥。王孙换酒解金龟。难逢吐气似虹霓。玉勒放从芳草外，绣帘挂在画楼西。绮筵酒罢玉蟾低。
浣溪纱·菜羹饼
作者：曾廉
朝代：清

白下驰名旧酒坊。锦为坐席玉为房。天时不碍薄罗裳。藓石窗前何古雅，茅亭水上更清凉。包成卖饼菜羹香。
浣溪纱·西风
作者：曾廉
朝代：清

且作烟蓑伴钓翁。夕阳淡处系疏篷。寒烟雁带过江东。几树柳条微减翠，一汀蓼穗已飘红。不堪默坐对西风。
浣溪纱·赏春
作者：曾廉
朝代：清

斗酒应须费万缗。看花时节正晴曛。香车宝马烂如云。绮阁琴棋消白日，画船箫鼓过青春。子丹原唤是佳人。
浣溪纱·赠云娘
作者：曾廉
朝代：清

蝶板长裙惹紫烟。落花流水叹经年。未飘到蝶已闻蝉。几度倚声同脉脉，一时顾影自翩翩。有人唤作广寒仙。
浣溪纱·赠喜子
作者：曾廉
朝代：清

小叶枫庭翠作堆。紫氍毹上舞腰回。一轮明月逐人来。得见云娘真眼福，乍逢喜子便颜开。莫将胜事说秦淮。
浣溪纱·送人
作者：曾廉
朝代：清

极目空饶怅望情。园林无处不啼莺。淡云消尽远天晴。杨柳渚边文酒席，桃花潭上棹歌声。正携弦管出重城。
浣溪纱·送别
作者：曾廉
朝代：清

日日行人过灞桥。乞君留柳两三条。休教瘦尽小蛮腰。当鸟语时花簇簇，动人情处水迢迢。忆初相识到今朝。
浣溪纱·邵伯艇子置酒
作者：曾廉
朝代：清

邵伯湖船小画堂。纱棂两面见山光。玉人列坐碧罗裳。怕日多依杨柳岸，避人小泊水云乡。兰陵美酒郁金香。
浣溪纱·鸡冠花
作者：曾廉
朝代：清

洛下名园万锦红。三三五五画图中。从来仙鹤最难逢。谁对欢场歌白日，自矜得意向秋风。寸丹透顶是英雄。
浣溪纱·黄昏
作者：曾廉
朝代：清

小院深深碧鲜痕。梨花满地不开门。一生消得几黄昏。何处朱阑初倚笛，谁家绮席正开尊。从来顽石是无魂。
浣溪纱·黄昏
作者：曾廉
朝代：清

蒸上人家第几村。澹烟疏柳欲黄昏。危楼独立望修门。天气养花阴不雨，时光布谷冷还温。流波一去负春恩。
浪淘沙
作者：曾廉
朝代：清

伯约计成空。烟雾朦胧。朝暾只在碧霄中。滴下征衫无限泪，不是胡桐。莫便惜龙钟。原有天公。芙蓉花待九秋红。宝殿大樽千斛酒，良会重逢。
浪淘沙·不见
作者：曾廉
朝代：清
体裁：词

湖上问苏家。门巷枇杷。水晶窗下彩幡遮。鹦鹉唤将帘打起，人面桃花。小立自咨嗟。冉冉年华。绮筵散罢日西斜。惆怅去年人不见，世事如麻。
浪淘沙·晴空
作者：曾廉
朝代：清

春夜颇冲融。醉眼朦朣。先生高卧杜楼中。鸟语花开人睡醒，日上窗红。倚槛仰晴空。万里青铜。飞鸿南北信难通。举目何山犹是旧，郁郁葱葱。
浪淘沙·有忆
作者：曾廉
朝代：清

休道硕人薖。日暮残疴。穷年寂寂守烟萝。惟有蔚蓝天上月，依旧无他。罗绮隔银河。蹙蹙鳞波。行宫门闭落花多。杨柳灞桥人折尽，最忆秦娥。
浪淘沙·蛾眉豆
作者：曾廉
朝代：清

苍翠正离披。一架秋迟。隔帘人影漫相疑。晓日妆台初画处，未上胭支。日夕劲风吹。萧索疏篱。殢人天气晚凉时。连日沈沈阴不雨，愁绝蛾眉。
清平乐
作者：曾廉
朝代：清

雨余微霁。果生难脱蒂。要得收梢良不易。且作须臾计。各人自管行囊。口称火色金光。一旦胡卢打破，个中糜烂瓜瓤。
清平乐·咏事
作者：曾廉
朝代：清

与人难与。拒又愁难拒。明月权为林苑主。差些无累黍。原知非力能堪。惟有再请瞿昙。又得狙公妙术，仍是暮四朝三。
渔家傲
作者：曾廉
朝代：清

裙色银红衫色酱。商量问赠当何饷。晴日邻姝相过访。聊笑向。手头攀住垂杨漾。袅袅东风杨柳宕。一时牵挂抬头望。顾曲周郎曾昔傍。心颇怅。侍儿服饰都新样。
渔家傲·京师元夜
作者：曾廉
朝代：清

元夜六街聊散步。一天明月无纤雾。不见龙蟠师子舞。寂无语。家家门闭闻箫鼓。门外纱灯金作柱。卖茶店里多银树。古事多年寻甚据。空延伫。不如归向醉乡去。
渔家傲·江上登高
作者：曾廉
朝代：清

欠了酒钱真个大。酒家不要金鱼袋。柑橘半黄人唤卖。愁难耐。年年又复添诗债。江上秋云红复黛。楼头便作登高会。摘菊玉人亲与戴。何时再。春葱更为剥鲜蟹。
渔家傲·湖上有怀
作者：曾廉
朝代：清

手把荷花来劝酒。荷花不及佳人手。座上红莲更碧藕。大开口。人生难得王乔寿。又是梧桐秋落后。湘帘斐几还依旧。昔日游龙今日狗。咨嗟久。风流谁似湖州守。
渔家傲·酒肆
作者：曾廉
朝代：清

座上红裙来进酒。接杯不是乌衣手。腹有藏珠钱在口。君知否。从今再莫轻屠狗。只说黄金高北斗。谁为鸡口非牛后。怕见金毛狮子吼。快些走。管他荷叶莲蓬藕。
渔家傲·雪夜即席
作者：曾廉
朝代：清

萼绿仙人双眉靥。微微听响长廊屧。金缕裙子还百摺。彩云叠。熏笼上立身如叶。堂上五花地衣贴。中庭大雪铺如■。舞罢腰支微觉苶。太轻捷。夜寒那得穿花蝶。
渔家傲·饮田家
作者：曾廉
朝代：清

炒了嫩鸡开老酒。乡村风味何曾有。边缺瓦盆谁道丑。閒谈久。主人更为加春韭。风景看看寒食后。墙头生笋围如缶。见说养鹅求美妇。具肥牡。良辰再过倾三斗。
满庭芳·寄感
作者：曾廉
朝代：清

笑杀先生，非驴非马，龟兹只会为蠃。这般难我，也不算天魔。缺口沙壶尚在，酒醉后、听唱田歌。斜阳晚，鸟归花落，高卧席青莎。如何。乾著急，閒愁閒病，便作沈疴。把青衫一领，换了渔蓑。更向壶公乞借，一閒屋、四面烟萝。从中去，山平水浅，万古少风波。
满庭芳·晚行
作者：曾廉
朝代：清

爱惜尺书，世人竞道，乾坤算我无情。稀奇世界，梦境说蓬瀛。一日枯肠清饿，芋头熟、浊酒盈罂。谁相信，田閒迂叟，七载在神京。虚惊。缘底事，空山顽石，犹是承平。况江南春晚，草长花生。正欲一舒腰脚，向佳处、曳杖閒行。荒江外，寒烟疏翠，天际晚钟声。
满庭芳·江行
作者：曾廉
朝代：清

急水滩头，船声剨响，只能放手由他。一帆风利，中似有人拖。俄顷閒三十里，东西岸、吓杀人多。欲停泊，难为停泊，大雨又滂沱。谁驮。得到岸，掌平沙渚，且作行窝。良久惊才定，细问云何。石打柁楼坏了，恁江上、应鬼神呵。从兹晓，人閒危弦，何处不风波。
满庭芳·清明
作者：曾廉
朝代：清

抛下诗囊，朅来何处，有人楼上吹笙。谁言旖旎，听得却凄清。最是句人小住，青山无数晚窗迎。墙阴转，轻烟疏柳，白板小桥横。怎生。好天气，未交三月，已是清明。看溪头雨歇，碧槛新晴。为语帘前锦杏，也应识、此际柔情。待携取，黄柑斗酒，款款问春莺。
满庭芳·述怀
作者：曾廉
朝代：清

老子疏狂，有人微笑，衰年空恋烟霞。纷纷藉藉，谁是井中蛙。不见王侯第宅，全换了、乳燕栖鸦。况早是，黄绸被破，衙鼓不堪挝。多些。这聒噪，不言铅汞，便说袈裟。告几尊仙佛，也莫高夸。生死原如昼夜，历今古、荒冢如麻。且相对，花枝酒盏，镇日醉山家。
满江红·书感
作者：曾廉
朝代：清

戴角披毛，无毛角、又成何物。论轮转、卵胎湿化，依稀髣髴。絮果兰因谁质证，纷纷净域河沙佛。只鸟生、四足虎能飞，真奇崛。生与死，何飙欻。祸与福，休祈祓。黄金如斗印，桓圭华黻。当日王侯朱紫地，空余荒草中庭茀。倒不如、梨颊倚东风，芳樽凸。
满江红·咏古
作者：曾廉
朝代：清

三国人才，人道备、孙吴萧管。鼎足计、但凭一炬，鸿沟分断。当日楼船成底用，烟消尺二降人柬。笑会猎、八十万军来，真颜赧。关河业，讵容懒。荆襄事，谁能绾。年少周郎在，雄姿何限。今日孙曹豪气尽，早摧落英雄心眼。谁还谈、鹦鹉旧时洲，荒江刬。
满江红·小红
作者：曾廉
朝代：清

白石风流，算南渡、词人班首。谁与对、金樽檀板，豪情未有。最是人生真得意，天晴红杏开时候。有美人、吹笛在花閒，春葱瘦。愁何在，眉慵皱。头如雪，衰非丑。纵金貂已解，绮裘依旧。狂倚明窗挥彩笔，黄河远上旗亭奏。只暗香、博取小红来，也还彀。
满江红·思游
作者：曾廉
朝代：清

天纵清游，凭到处、探幽选胜。飘一叶、江南江北，不无题咏。曾记宵眠江上阁，梦中溪绿山逾净。这几年、思访梦中山，都无证。家中计，早悬磬。今日事，真堕甑。如何废览眺，夏来多病。请看凉秋时节到，携筇试上青萝径。路旁人、争道老先生，还高兴。
满江红·春恨
作者：曾廉
朝代：清

欲觅封侯，惭不是、虎头燕颔。空自负、健儿身手，青天可撼。奔走几年人老大，荒村一径杨花糁。生怕是、花落打头来，都无胆。也应有，味回榄。漫延伫，发霜髧。想半生嗜好，真同昌歜。铁骨铜筋成底用，绿红肥瘦同愁惨。又五更、听得鼓鼙声，死还散。
满江红·自嘲
作者：曾廉
朝代：清

彩笔干霄，记天上、琼楼绮殿。十载事、茫茫身世，惊风漂电。叔子不如铜雀伎，眼睛顿作琉璃变。只三钱、买个吕洞宾，神仙贱。谈游览，情无倦。论修纂，名还擅。下方休笑我，秃毫枯砚。南阮风流今不乏，山楼天与开荒宴。正一时、竿上晒秋裈，人看遍。
满江红·菜花
作者：曾廉
朝代：清

张翰风流，叹江左、芳菲无恙。谁能耐、困人天气，东风骀宕。遥盼小奚花外过，一尊春酒携相饷。这些时、便可脍鲈鱼，休惆怅。况复那，清溪上。碧阑曲，晴光漾。看黄蜂粉蝶，纷纷衣桁。无限迷离金复翠，江村十里黄云酿。问当时、观里种桃人，十年状。
满路花·戏赠
作者：曾廉
朝代：清

钗亸嫌金重，衣曳喜绡疏。樱桃花罢杏花初。绿窗小小，裁得素纱糊。夕阳妆台晚，谁使蝉翼蓬松，却懒重梳。看他寻蝶香径，更问锦鸡雏。从朝颠傻昼将晡。向来娇态，长是倩人扶。格外堪怜处，灵心一点，瞒人扇上临书。
潇湘夜雨·泉溪市酒家题壁
作者：曾廉
朝代：清

酃水湖边，泉溪市口，家家酒瓮盈船。玉楼人醉杏花天。楼小倚、湘裙入画，门乍启、青旆高悬。徘徊处、何人犊鼻，高兴酣眠。琴樽生业，西河太守，有酒成泉。试呼人打桨，放下滩前。春正好、柔情似水，醺不尽、佳气非烟。安排绿、琼箫玉簪，高会是群仙。
潇湘夜雨·笑咏
作者：曾廉
朝代：清

灼灼如花，明明如月，看来是艳还清。碧桃花下绿苔生。初邂逅、横波侧注，惊蓦去、纤步微听。经过处、不分兰麝，庭院闻馨。汉皇金屋，求仙采药，都为倾城。非蓉城绮丽，那著飞琼。看不足、眉山远黛，偏无奈、霜鬓飘零。长昂首、騃牛痴女，河汉会双星。
点绛唇·伤春
作者：曾廉
朝代：清

咫尺纱窗，傍窗识得琴中意。顿停纤指。似揾伤春泪。特地瞒人，说答邻姝馈。寻香穟。打开锦笥。中觅相思字。
点绛唇·断笋
作者：曾廉
朝代：清

春入荒园，树根苔滑青鞋窘。画帘人近。莫触新篁粉。幽梦惊回，似坠焦桐损。寒灯尽。起看微哂。风折窗前笋。
点绛唇·桃花
作者：曾廉
朝代：清

人面桃花，这回不是渔郎误。乱丝飞絮。怕莫留人住。台阁参差，花下来还去。徘徊处。寺楼当户。原是来时路。
点绛唇·洞口
作者：曾廉
朝代：清

一叶扁舟，信风吹到花开处。乱花无数。好向花閒住。花落山空，依旧人閒去。慢摇橹。掉头一顾。洞口迷无路。
点绛唇·红杏
作者：曾廉
朝代：清

深巷人稀，荡舟兀自寻红杏。顾衣弄影。怕被閒人省。雏发小怜，报道春潮猛。留孤艇。分明已肯。犹说姑徐等。
点绛唇·闺情
作者：曾廉
朝代：清

新样衣裳，皱罗鱼白边无纯。侍儿微哂。怪似何郎粉。欲学灵飞，仙籍知无分。试微问。半空箫韵。天近秦楼近。
烛影摇红·惜别
作者：曾廉
朝代：清

几日春深，疏烟瘦尽梨花影。偎人不肯诉衷肠，只恁双眸炯。已是情慵意冷。更魂消、迎桃嫁杏。寒枝拣尽，莫误平生，年年浮梗。举酒当筵，试听玉笛声声哽。早知如此别离难，应拒传笺，请有约、都成画饼。呼江头、归船久等。可容商略，且漫开帆，今天风猛。
烛影摇红·舞女
作者：曾廉
朝代：清

烛影摇红，良宵更觉人儿悄。郁金堂上紫氍毹，遮莫腰支跷。只见高翻铁鹞。又欣闻、雏莺舌掉。当筵舞罢，怎不魂消，回灯微笑。顾曲周郎，如今老大非年少。试过夔府问公孙，悽恻山猿，叫开宝、閒人已杳。更休寻、清平旧调。大呼狂发，更换金樽，杯杯都釂。
玉楼春·春梦
作者：曾廉
朝代：清

仙车应是仙云送。羽作帷裳无点缝。红杏花下坐移时，枝上时闻黄鸟哢。金钗颤处双飞凤。除是相逢林屋洞。若教夜夜梦天人，只祝一生都是梦。
玉楼春·晨过花市有赠
作者：曾廉
朝代：清

中和时节花时近。袅袅娇娃时到问。珠帘閒坐等花开，昨夜闻香花有信。肩挑手把花成阵。花市晨开香气喷。有人乞取买花钱，买取春风生两鬓。
玉楼春·相思
作者：曾廉
朝代：清

银盆打水慵于盥。空道花时天气暖。个人消息病相思，鸿雁传声衣带缓。等閒又是银蟾满。梦短多应春夜短。银鞍白马若来时，一日三秋徐与算。
琵琶仙·忆昔
作者：曾廉
朝代：清

樱笋香时，有兰桨、打破千重银浪。惊定还愕，疑当年苏小模样。看画扇、亲题小字，谛观了、是真非诳。且与安排，金尊绮席，丝竹豪亮。又还说、天上星移，怪珠箔、东风总无恙。欲把一杯清醑，与云鬟偎傍。思往昔、藏钩射覆，换红牙、一曲低唱。这一回巧相逢，甚时重访。
琵琶仙·有感
作者：曾廉
朝代：清

双燕来时，正红杏、满院芳菲时节。掀起帘子，閒倚胡床击诗钵。看画栋、营巢未就，这天气、嫩寒轻热。八尺温州，香柔草席，眠看山月。忽惊见、铁马金戈，扫除了、狼烟并狐穴。遮莫一场春梦，梦醒犹雄杰。想百岁、韶光冉冉，过墓门、草深腰没。莫望西蜀河山，杜鹃啼血。
生查子·山行
作者：曾廉
朝代：清

莽莽万重山，何处堪投宿。此去有人家，坂上眠黄犊。扶杖转山腰，败堵依修竹。采药未归来，青藓生茅屋。
生查子·归舟
作者：曾廉
朝代：清

江上望渔阳，渺渺知何处。昨日有人来，说是临邛去。桃李才成阴，又见飞芦絮。天际是归舟，系在江边树。
生查子·红豆
作者：曾廉
朝代：清

红豆与明珠，不识谁为宝。红豆在心头，明珠空耳后。珍重缕金衣，懒把蛾眉扫。经岁复经年，看看红颜老。
生查子·纱窗
作者：曾廉
朝代：清

江上晚晴天，伫立知何处。向日是纱窗，只隔桃花树。花落满前庭，悄悄无人语。架上挂湘裙，便是屏风阻。
画堂春·小院
作者：曾廉
朝代：清

扫过残霜见青苔。何人小立香阶。枝头乾鹊喜晴晖。应是人回。小院谁敲绣户，传言驿使东来。贻侬九凤紫金钗。依旧天涯。
画堂春·有咏
作者：曾廉
朝代：清

夜来喜子上窗纱。海棠嫁了梅花。画堂扶下七香车。宫鬓堆鸦。此日忽传意外，五张六角交差。芝焚蕙叹共咨嗟。幽恨无涯。
画堂春·有赠
作者：曾廉
朝代：清

江豚正是上盘时。桃花竹外枝枝。蒌蒿满地嫩芦肥。绿蚁盈卮。难得芳春风景，小鬟恰到催诗。裁笺点墨与填词。喜上双眉。
画堂春·清溪
作者：曾廉
朝代：清

纤尘隔断是清溪。阿侬家在桥西。辛夷花落海棠稀。寂寂芳蹊。侵晓日头初上，窗前绿树迷离。一双燕子拂帘低。莫滴芹泥。
真珠帘·戏题
作者：曾廉
朝代：清

瀛洲深处多台榭。曲阑干、四面花枝低亚。花外小桥横，再过蒲桃架。才见神仙开洞府，便欲去、何能轻舍。休舍。且倾尽行装，典衣货马。听得玉佩丁东，知笼人软语，也非全假。何限大英雄，多系情兰麝。青兕勋名当峻职，却只为、蛾眉停罢。都罢。拚斗酒酣眠，换将仆射。
真珠帘·春宴
作者：曾廉
朝代：清

一天月色清如练。晚烟空、开了蓬台深院。檀板更金尊，妙尽歌唱选。阮籍横眠依绣榻，况几度、青蛾勤劝。多劝。任大纛高牙，总难如愿。不觉良夜沈沈，算诗人酒客，一场欢宴。座上是谁叹，借问心中恨。如汝人才皆令仆，那更禁、猿啼鹤怨。休怨。得放鹤山头，胜于南面。
真珠帘·有约
作者：曾廉
朝代：清

江南汀沚多兰茝。看生来、不是寻常珠蕾。十五有余年，能把浮云摆。人道陈平虽冠玉，负不负、休从人绐。非绐。只岭表孤亭，朝云长在。纵说福地春长，才名花绰约，忽消光彩。谁解驻光阴，恐费钱难买。携手回阑原有约，曾笑道、三年姑待。休待。又绿叶成阴，怕空贻悔。
真珠帘·有赠
作者：曾廉
朝代：清

少年情绪芳春景。映红粉、万树名花无影。多少水红衫，煖酒还煎茗。散尽笙歌田水在，想顽福、天加非幸。何幸。得日闭柴扉，万端冰冷。几处院落楼台，恁排场许阔，画成非饼。为汝脱牢笼，凭任情游骋。骆马樊姬终竟去，那得不、头低心肯。争肯。更别抱琵琶，仍作浮梗。
祝英台近·大水
作者：曾廉
朝代：清

望苍茫，极平楚。一霎没洲渚。五月端阳，也似暮春雨。匆匆水上桥头，篾篷横转，且凭系、檐前高树。倚朱户。试看桃叶帘前，年年艾如虎。丹碧龙舟，准拟听箫鼓。盼他兰桨东来，今天停渡。怪不得、把佳期阻。
祝英台近·留春
作者：曾廉
朝代：清

莫愁湖，桃叶渡。旧是弄舟处。正好春光，怕又逐潮去。依稀极浦危楼，楼头人在，倚银管、教留春住。又风雨。六代花草凄迷，天低冶城树。谁更寻芳，马迹半泥絮。亦知春有时来，春来如故。怕只是、美人迟暮。
祝英台近·秋雨
作者：曾廉
朝代：清

登层楼，望极浦。无限暮山阻。镇日愁人，最苦是秋雨。明明百炼钢金，又还分散。巧缠绕、漫天丝缕。甚头绪。正想塞雁书来，寻看又无据。渺渺珠宫，屈戍锁将住。只今溅泪成河，惟凭柔橹。轧轧向、斗牛摇去。
祝英台近·莫愁
作者：曾廉
朝代：清

有黄莺，穿碧树。枝上作吴语。谁料春来，困倦遽如许。江南离别多年，重重烟水。梦魂断、江南何处。却回顾。最是玄武青溪，画舫看无数。云样罗衣，芬馥胜兰杜。几时青鸟重来，春帆高举。直飏向、郁金堂去。
祝英台近·赏春
作者：曾廉
朝代：清

正窗前，霞影绽。侵晓雨初散。小院沈沈，帘幕下银蒜。有人慵自梳头，玉台斜倚，只频听、鸠鸣莺唤。绿杨岸。多少宝马香车，还张碧罗幔。人影衣香，尽是看花伴。不妨春信迟来，桃秾梨烂。算赚了、一春多半。
祝英台近·风雨
作者：曾廉
朝代：清

放珠帘，掩绣户。双泪缀如缕。谁解留人，最好是风雨。纷纷镇日连宵，桃花流水，画桥断、征鞍无路。且延伫。楼外万水千山，重重总烟雾。迢递修门，过访更何处。倚屏还与思量，春寒如许。倒莫被、角声催去。
花前饮·小艇
作者：曾廉
朝代：清

野花横鬓日方永。看波上、鸳鸯交颈。偶一回首时，陡见了、青衫影。风送江头黑云猛。小篷子、刚遮渔艇。你看风雨来，且到此、姑徐等。
花前饮·酒垆
作者：曾廉
朝代：清

东风初染海棠晕。好春色、花娇柳嫩。翠袖方倚垆，向甚处、寻如愿。梦幻影泡露兼电。但俄顷、花飞人倦。有酒能忍颠，那更待、佳人劝。
花前饮·采莲
作者：曾廉
朝代：清

藕花深处隐红袖。打兰桨、欣来相就。为甚风乱吹，荡去了、难为又。傍晚轻衫正凉透。看明月、刚无人候。你若难再来，恁意思、花儿逗。
荷叶杯·本意
作者：曾廉
朝代：清

几幅珠帘翠箔，笙歌声拥白头翁。海霞色映一杯红。衰老发春容。无限荷花荷叶，池中百子已成空。只今曲岸已梧桐。叶叶向秋风。
荷叶杯·采莲
作者：曾廉
朝代：清

何处瓜皮艇子，闻声知是小吴娃。荷花如脸脸如花。一色泛朝霞。一霎飘摇秋雨，银塘荷叶响沙沙。打开浴鹭湿栖鸦。暂向柳阴遮。
荷叶杯·马勃，俗曰马屁泡
作者：曾廉
朝代：清

珍重韩康箧里，牛溲马勃鼓留皮。一团弹指似烟飞。莫又负医师。四十万头神骏，开元汧渭五云飞。如今京洛草离离。泡影使人疑。
虞美人
作者：曾廉
朝代：清

名花倾国人同惜。何事轻抛掷。閒阶小立数嗟咨。记得年年三月赏花时。佳人已付吒沙利。喜有重生意。一场富贵逼人来。也是金张门祚不应衰。
虞美人·即席
作者：曾廉
朝代：清

桃花飞罥秋千索。日暖春衫薄。金尊不用慰萧条。曾在扬州月夜听吹箫。一枝髻上花增媚。娇眼双波细。燕支坡上烛摇红。休把浑閒些子恼司空。
虞美人·对酒
作者：曾廉
朝代：清

一杯喜得芳姿近。红泛微涡晕。早知容易玉颜酡。不合酒家沽取十千多。画阑冉冉南风乍。自把春衫卸。泥君分付侍儿看。留在前椸顷刻会生寒。
虞美人·戏题
作者：曾廉
朝代：清

一林花落池塘满。非不从天管。蒲桃美酒夜光杯。月映若耶溪上美人来。今朝犊鼻遍宜贵。原是文君婿。蟛蜞著了鹔鹴裘。彩笔横行四海剧风流。
虞美人·有忆
作者：曾廉
朝代：清

绣栊人起寻还倦。未识春风面。空庭连日雨潇潇。谁道银笙吹得客愁消。湘裙六幅云垂地。小立非无意。人生何事费寻思。最是华筵烛烬酒阑时。
虞美人·有赠
作者：曾廉
朝代：清

帘前试作双垂手。为尽杯中酒。销魂真个是倾城。学画论诗心性又聪明。偷閒矾得鹅溪绢。落日桃花院。明年何处醉看风。记取琉璃砚匣映霞红。
虞美人·相思
作者：曾廉
朝代：清

桃花林下珠帘卷。恨奉衾裳浅。个人容表想依稀。自在五云深处不须疑。重来只恐非元鬓。皦日要同信。若教一日莫回肠。除是麝煤烟尽又无香。
虞美人·舞鬟
作者：曾廉
朝代：清

金波滟滟银河净。灯月交相映。鲜花一朵未曾开。不是小家偷嫁汝南来。细腰宫畔腰支软。天际云舒卷。绮筵方看柘枝休。为汝填词胜似锦缠头。
虞美人·莫愁湖
作者：曾廉
朝代：清

城南访得卢家近。喜有明湖分。波光千顷最清华。谁把钟山影子压莲花。六朝金粉今余几。莫更成儿戏。徐楼曾阁倚寒烟。难得江山佳处伴婵娟。
虞美人·菰首
作者：曾廉
朝代：清

清风瑟瑟吹芳渚。疑是中宵雨。小溪西畔水连畴。便与高荷大芋共新秋。绿篷画舫厨烟满。香软雕胡饭。一盘细缕切银丝。正是松江江上脍鲈时。
虞美人·郎君
作者：曾廉
朝代：清

狂奴四五夸轻狡。只道郎君小。却将城市作藩篱。终日循循矩矱不须疑。佳人白发情还在。生恐朱颜改。谁还煮酒论英雄。且喜郎君振起有家风。
蝶恋花·伊人
作者：曾廉
朝代：清

夜雨焦窗灯一炷。不悔孤居，只悔琼筵遇。当日无言心已许。人前解佩茫无绪。扬子江边回棹处。芦笋初生，又见飞芦絮。芦絮漫天何处去。伊人只隔江干树。
蝶恋花·寄女儿
作者：曾廉
朝代：清

多病多愁因甚故。有点聪明，却被聪明误。月缺还圆晴又雨。人生那有周全处。尘俗难教仙诀悟。积虑心头，有什么佳趣。一桶鏖糟忙打去。凭窗永日看山树。
蝶恋花·惜别
作者：曾廉
朝代：清

做客情怀难得说。才喜相逢，莫便言离别。虽使须眉森似铁。陇头流水声声咽。看看又过寒食节。几日春风，老绿黄莺舌。寻个歌儿歌一阕。梨花满院飞如雪。
蝶恋花·戏赠
作者：曾廉
朝代：清

冠玉人材凌汉气。表表风姿，堪作桃根婿。桃叶桃根谁妩媚。芙蓉出水原同蒂。宋玉墙头依旧是。何处楚宫，芦荻连烟水。肯出晶帘催客醉。樽前珍重东君意。
蝶恋花·春暮
作者：曾廉
朝代：清

落尽庭花春色暮。湘竹帘开，款款微风度。莲沼欣将泉水注。未知山上泉来处。把镜朝来私自觑。何事匆匆，苦要临邛去。独拨盘香烟几缕。窗前鹦鹉閒无语。
蝶恋花·春老
作者：曾廉
朝代：清

山外仙山尘不到。碧玉阑干，稀见香车造。花落酒徒无处闹。一双胡蝶粘芳草。漠漠天涯迟远耗。听罢黄莺，又复蝉声噪。绿鬓渐凋春渐老。年年只祝人长好。
蝶恋花·有寄
作者：曾廉
朝代：清

月上阑干霜满地。酒客诗人，同觅朱楼醉。红烛烧残花更丽。醉倒莫便腾腾睡。山抹微云佳女婿。云散山空，还复听歌吹。移入新词名绿意。尊前有个人儿媚。
蝶恋花·江楼
作者：曾廉
朝代：清

正是花时鸣鸟误。好鸟迟鸣，已是春将暮。豆子山前打瓦鼓。青青豆子濛濛雨。又复水生桃叶渚。人倚阑干，红紫无重数。若到花閒花共语。花閒不醉休归去。
蝶恋花·游春
作者：曾廉
朝代：清

落尽梨花飞柳絮。浅浅春寒，穿不绵衣住。风里酒旗黏碧树。当垆是有文君处。一碟青青豌豆煮。春在芳樽，莫道春无主。欲理归鞍天又雨。俊骓恋草慵于去。
蝶恋花·留湘城阻涨复雨
作者：曾廉
朝代：清

江头谁没三洲树。一梦惊回，又是潺潺雨。咫尺邪姜能几许。邪姜西望无寻处。勾留几日未能去。闻道奔涛，打断行人路。准拟归期今又误。此生只合长风絮。
蝶恋花·瞿昙
作者：曾廉
朝代：清

请出瞿昙还束缚。只恐等閒，失却僧家钵。系臂白猿时自脱。人生半死争毫末。四万藏经嫌澹泊。七宝宫前，三四天魔泼。佛祖天魔谁更弱。十方菩萨原同恶。
蝶恋花·秋千
作者：曾廉
朝代：清

桃李开时烟复雾。是甚人家，桃李丛中住。吹笛玉人知几许。满村烟雾浓于雨。烟雾徐开闻笑语。一架秋千，搭上青霄去。芳树彩绳魂系处。年年得结神仙侣。
蝶恋花·秋夜
作者：曾廉
朝代：清

翠阁朝朝还暮暮。十颗青枫，九颗成红树。寒壁秋虫偎枕语。鹅更警夜同衙鼓。人在江南将上住。夜梦不成，梦即江南去。容易江南烟水误。梦魂怪熟江南路。
蝶恋花·秋感
作者：曾廉
朝代：清

碧绿清溪映绣户。三四酒徒，欢笑摇船去。当日醉眠横股处。桃花十里遮无路。楼上湘帘楼下树。树影数寻，护得高楼住。袅袅秋风天未曙。打楼落叶纷如雨。
蝶恋花·西湖莼菜
作者：曾廉
朝代：清

揩净湘帘还斐几。暑月凉天，惟有莼羹美。鱼脍通明晶玉似。酒人何福堪消此。瓶贮西湖清浅水。隔绝西湖，饶有西湖味。张翰梦魂千万里。西湖飒飒秋风起。
蝶恋花·闺情
作者：曾廉
朝代：清

献鸟卖花时恰凑。帘影重重，却有清香透。竹榻憨眠衣摺皱。侍儿架上寻威斗。碧玉方壶丝系就。为要清凉，冰下沙仁酒。时样窄衫还窄袖。非关愁思腰支瘦。
蝶恋花·饼师
作者：曾廉
朝代：清

近日南人多北态。十处人家，九处馒头卖。蒸上馒头肥可爱。只无黄米汤儿配。更有饼师矜狡狯。汤饼搓成，粗似条枚大。豆子青皮和白菜。清松胜似江南脍。
行香子·废寺
作者：曾廉
朝代：清

行过翠微，大众歔欷。说如来、久闭金扉。水精域里，无限凄其。看粪著头，雨注面，草齐眉。悟到三生，旧果依稀。护法人、不彻元微。若除魔道，重证禅机。只贝叶经，伊蒲馔，水田衣。
行香子·春思
作者：曾廉
朝代：清

镇日无人，帘押垂银。笛一枝、吹上晴云。谁为宋玉，更赋招魂。只沈沈地，倚小阁，望修门。万点桃花，容易成尘。柳千丝、不绾残春。灰心顽石，懒与閒论。且荒园去，锄为枕，草为茵。
行香子·有见
作者：曾廉
朝代：清

雨后晴天，犹带凉烟。试罗衫、益觉翩翩。合欢花下，顾影如仙。只霎时閒，顺风去，下滩船。隔个蘋洲，绿树娟娟。只从来、幽梦难圆。游丝割去，又复缠绵。看钓矶头，绿槐上，噪新蝉。
行香子·江上
作者：曾廉
朝代：清

兰桨双飞，洞口依微。神仙家、自古人稀。且跟渔父，背件蓑衣。正秫酒香，芦笋嫩，鳜鱼肥。月色江声，一叶船归。绿阴中、犬吠柴扉。二三稚子，栩栩天机。念千字文，百家姓，千家诗。
行香子·消暑
作者：曾廉
朝代：清

投去牙签，彩笔慵拈。能得閒、拂拭苍髯。算来人世，百味都兼。有卢橘酸，黄蘖苦，蜜煎甜。朱雀航边，未卷青帘。又丹霄、挂了银蟾。好寻酒伴，去避尘炎。对云母屏，冰绡帐，水精帘。
行香子·生涯
作者：曾廉
朝代：清

白屋人家，丛棘篱笆。傍柴门、池草鸣蛙。有人借问，近日生涯。有衡山姜，句曲杏，青门瓜。藉藉纷纷，世事如麻。叹金乌、容易西斜。抚今思昔，无任咨嗟。只武昌鱼，新丰酒，上林花。
行香子·遣兴
作者：曾廉
朝代：清

佳士怨秋，季女悲春。问有何、汨没难申。北邙山上，青草如茵。甚中台贵，北里富，东郭贫。大箭峨冠，不上麒麟。大罗天、不要乘云。湖山佳处，楼榭斜曛。有夜光杯，紫玉笛，远山人。
西江月·啸庐小照
作者：曾廉
朝代：清

五十年来旧事，同吟池上梅花。而今清泪落悲笳。谁说词林风雅。盈颔虽飘白雪，养神不用丹砂。苍颜稍瘦目光加。却老奇方无价。
西江月·岁荒
作者：曾廉
朝代：清

一粥还添一饭。算来何福能消。饮河满腹便终朝。省向人前问粜。斥鴳篱边鸣跃，大鹏天外逍遥。牛山色对首阳骄。只付沧波一笑。
西江月·我佛
作者：曾廉
朝代：清

才见罢参下座，又传说戒升堂。便将佛祖作魔王。仍听群魔莽荡。我佛自然依旧，群魔会复争强。问谁护法是金刚。只算元坛现相。
西江月·社日
作者：曾廉
朝代：清

今日喜停针线，斜阳閒弄鞦韆。困人正是杏花天。借问如何消遣。堪笑小姑居处，剧怜明月栾圆。闭门花影自娟娟。良夜迢迢深院。
西江月·笑咏
作者：曾廉
朝代：清

槛外青苍山在，门前清浅溪流。仙人相与晚同舟。佳梦从来难又。碧水今名方顺，白云兼复温柔。更从何处觅菟裘。莫待生涯粗就。
西江月·苏院
作者：曾廉
朝代：清

粉蝶粘将衣桁，黄莺飞上花枝。可人正是晚春时。一幅花笺初试。希逸儿名风月，韦郎宅枕山池。神仙福地本无疑。况有沈檀罗绮。
诉衷情·云英
作者：曾廉
朝代：清

广寒宫殿太凄清。玉宇夜长晴。未知捣霜成否，有路问云英。眉影黛，鬓云青。倚银屏。秋波凝处，天上人閒，一样閒情。
诉衷情·即事
作者：曾廉
朝代：清

芙蓉屏下只闻歌。佳处是情多。一片珠帘垂地，似是隔天河。山脱叶，水微波。待如何。明年三月，陌上花开，一马重过。
诉衷情·春游
作者：曾廉
朝代：清

金明池上好楼台。晓日画帘开。正听乳莺啼处，枝上缀青苔。花满鬓，酒盈杯。喜开怀。去年旧侣，宝马香车，今日齐来。
诉衷情·月上
作者：曾廉
朝代：清

吴娘暮雨未成腔。移步佩琤瑽。后楼佛香教上，静听晚钟撞。花满树，月临窗。燕栖双。翔鸳屏锁，宝鸭烟沈，人对兰釭。
诉衷情·本意
作者：曾廉
朝代：清

撩衣閒过竹閒亭。嫩日倚疏棂。玉琴几声凄切，正是诉衷情。新翠箔，水精屏。雨初晴。玉兰花外，寂寂人稀，水绕芳汀。
诉衷情·本意
作者：曾廉
朝代：清

海棠如雪柳飞绵。镇日玉台前。诉到衷情难诉，幽咽更无言。开箧笥，施朱铅。是华年。邻姝斗草，差了双鬟，约是今天。
诉衷情·秋千
作者：曾廉
朝代：清

小亭才听罢琴弦。又写浣花笺。揭帘有人来否，一径但寒烟。花扑雪，柳飞绵。晚春天。何来笑语，袅袅丹霄，人上秋千。
诉衷情·秦淮
作者：曾廉
朝代：清

杏花村外凤凰台。晴日水烟开。一双画船停处，人正到秦淮。金作勺，玉为杯。正开怀。画堂王谢，燕子飞飞，今日重来。
诉衷情·踏青
作者：曾廉
朝代：清

曲廊池上竹阑稀。终日锁双扉。隔林鸟声相唤，风物正芳菲。榆荚落，柳绵飞。试罗衣。踏青归晚，胡蝶双双，随入屏帏。
诉衷情·酒人
作者：曾廉
朝代：清

酒人携手是山嵇。正道百花齐。一丛看花人去，个个换春衣。石屏外，画桥西。俯烟溪。一春丽景，满院笙歌，忙了黄鹂。
调笑令·人立
作者：曾廉
朝代：清

双燕。双燕。飞入桃花深院。水晶帘子初开。人立阶前碧苔。苔碧。苔碧。何处遥闻玉笛。
调笑令·兰桡
作者：曾廉
朝代：清

纤月。纤月。照彻凌波罗袜。兰桡閒了三年。只待人来荡船。船荡。船荡。春在鸳鸯湖上。
调笑令·喜子
作者：曾廉
朝代：清

喜子。喜子。展得美人皓齿。昨宵裁就春衣。寄语今岁早归。归早。归早。几日妆楼尘扫。
调笑令·孔雀
作者：曾廉
朝代：清

孔雀。孔雀。金翠斗人强弱。若将孔雀夸侬。侬是桃花嫩红。红嫩。红嫩。日炙怕消风韵。
调笑令·早蝉
作者：曾廉
朝代：清

春月。春月。照见花枝清绝。玉人小立花边。独听枝头早蝉。蝉早。蝉早。莫又韶龄易老。
调笑令·有寄
作者：曾廉
朝代：清

胡蝶。胡蝶。飞上美人画箑。彩衣才得情亲。江北江南暮春。春暮。春暮。人影衣香遮路。
调笑令·缓归
作者：曾廉
朝代：清

么凤。么凤。飞上金钗微动。侍儿制就罗衣。陌上花开缓归。归缓。归缓。犹趁琼楼月满。
调笑令·银屏
作者：曾廉
朝代：清

春雨。春雨。沾润花丛如许。丽人方倚银屏。一见花开动情。情动。情动。不记胡麻好种。
谒金门·东风
作者：曾廉
朝代：清

真叨忝。佳处得居苕剡。天上仙姿人望俨。蓬莱非久贬。待燕重扉未掩。一桁水晶帘闪。吹得桃花开复敛。东风原最险。
谒金门·春怀
作者：曾廉
朝代：清

春冉冉。绿却春山千点。不觉眉头峰忽敛。徐将珠箔掩。斟得一杯滟潋。生怕酒鳞风飐。犹记仙班前日忝。桃花开满崦。
谒金门·桃叶渡
作者：曾廉
朝代：清

三生业。得上王郎鸳牒。才别王郎凭一叶。王郎还复接。今日并无桃叶。只有游蜂浪蝶。花下长廊谁响屧。对花作倚箑。
谒金门·秋感
作者：曾廉
朝代：清

莫延伫。早看莎鸡振羽。吹过杨花芦作絮。谁觅玉人处。百发萧萧几许。断茧千头万绪。彩笔金樽寻旧侣。梧桐深夜雨。
谒金门·红杏
作者：曾廉
朝代：清

房栊狭。未识绿纱谁掐。几日鹦哥邀共歃。心情非便乏。庭院蘧除初夹。便挂疏帘还怯。红杏一枝妆阁插。云鬟休更压。
谒金门·菜蕻
作者：曾廉
朝代：清

费纤爪。供得饥人一饱。谁说重台抽尚早。春光都已老。懒问鱼羹宋嫂。付与段家品藻。枝叶尽芟心最好。菜根常记咬。
贺新郎·咏古
作者：曾廉
朝代：清

芳草非常翠。向荒源、兰桡缓荡，曲寻幽秘。谁道桃花红如锦，蜀锦如花更媚。忽远看、桃花无际。千叠青山妨人面，正山头、已下穷途泪。又别有，天和地。人家霭霭云霞气。只传观、登筵常品，周秦彝器。须思此行应难再，山色容人且寄。奈流水、都无留意。归见乡人须传语，为桃花、绊住今千岁。炊黍久，汉还魏。
贺新郎·惠州怀古
作者：曾廉
朝代：清

南极星如炬。耿元精、中宵照彻，英雄儿女。笠屐风流高尘世，传遍蛮烟蜑雨。尽白发、茎才三五。后土皇天明孤悃，却难为、瘴海蛾眉侣。身益远，早心许。美人虽则成黄土。眼睁开、从来不识，人閒圭组。壮气如云亲人性，盖世才名天与。拂几席、亦当千古。拣尽寒枝栖难定，恁汀洲、谁是堪依处。生与死，总休数。
贺新郎·感事
作者：曾廉
朝代：清

壮志希圭卣。况爱卿、非常艳福，怎能消受。胜地英雄交争处，形势非攻则守。谁准拟、遭逢阳九。顷刻丝丝山云起，忽白衣、展转成苍狗。希罕事，古今有。人生空自谋身后。阅千年、风霜剥蚀，不咸山朽。万里封侯黄金印，不及步兵厨酒。但一饮、须盈数斗。月上花开何人劝，更筵前、盼取春葱手。休辜负，佩琼玖。
贺新郎·游仙
作者：曾廉
朝代：清

沧海三山绿。枣如瓜、凡人向共，往来充腹。旧事分明原非梦，是梦黄粱早熟。且奋袂、凭骑黄鹄。古岸琴声何凄切，有成连、教取移情曲。那不是，仙人屋。依然金戺瑶阶肃。为纤纤、蛮烟蜑雨，弄成瑟缩。仙犬如龙难敲户，也自无人剥啄。閒暇好、又成幽独。何日九霄青鸾下，看银台、拥出云千簇。仙乐作，普天旭。
贺新郎·相如宅怀古
作者：曾廉
朝代：清

听罢高楼笛。问成都、琴台酒肆，两俱岑寂。上客倦游才名在，一领珍裘懒裼。任行路、品肥评瘠。四壁凌空莓苔绿，有芙蓉、照彻莓苔壁。真艳福，合珍惜。茂陵秋雨空阶滴。剧风流、长安花好，瑶台仙籍。莫道蛾眉多相妒，应念白头非昔。想往事、早成陈迹。犊鼻至今何人著，看纷纷、措大多于鲫。垆上土，胜荆璧。
贺新郎·看花
作者：曾廉
朝代：清

莫道春情杀。正东山、中年兴致，破除时戒。日夕花閒长勤护，算只金铃力大。问何处、许多金贝。巨朔侏儒均叨饱，只相如、自有文章卖。春草绿，更清快。邀人做个看花会。尽纷纷、香车宝马，金盘银脍。杨柳横眠桃花笑，总是东风无赖。把弦管、吹开浮壒。蛤粉墙匡平楼槛，隔墙匡、天远修眉黛。还认是，檀郎画。
贺新郎·红杏吊宋尚书
作者：曾廉
朝代：清

春意幐芳陌。倚斜阳、墙头盼望，杏花红拆。何限才人多情兴，偏喜嫣红淡白。只半臂、轻寒休惜。绣幕珠帘重重地，况蓬山、无复珠帘隔。恩宠重，拜鸾掖。锦官城上明蟾夕。看堂皇、青娥排就，金壶珊格。画戟门开如椽烛，叠叠绮罗芗泽。正长夜、歌筵人寂。班马高名南狐笔，到而今、石室余残碣。挥翰处，草齐额。
贺新郎·赤壁吊古
作者：曾廉
朝代：清

滚滚东流水。想江头、当歌对酒，逼人豪气。乌鹊南飞星三五，天净月明似洗。横槊向、楼船閒倚。天下归心原容易，只吹笙、为纳英雄计。虽老骥，志千里。东风为送周郎喜。俯漳流、层台铜雀，也休夸靡。国色二乔何难锁，魂断分香卖履。况疑冢、迷离难记。盼取西陵知谁某，教佳人、空揾桃花泪。何处望，作歌吹。
贺新郎·醉倚湖心亭题壁
作者：曾廉
朝代：清

无阻风光好。叹年来、闭门弄翰，怕凉憎燠。一院桃花丛中住，输与湖边酒媪。且分付、鱼羹邱嫂。江上鲜鳞才离水，调姜醯、更下胡荽芼。邀酒侣，载茹缟。燕支山上秋风早。为燕支、胡沙横断，交河边道。毳帐亦争容华丽，百媚红颜须老。君莫怪、几年头皓。卫霍凋残衣冠尽，看昭君、芳冢空青草。拚酩酊，玉山倒。
贺新郎·长安对景
作者：曾廉
朝代：清

莫道秦风恶。漫扬鞭、人家十里，飏开帘箔。天气看看清明近，忙了秋千绳索。正傍取、水村山阁。送上佳人青霄去，笑人閒、无此飞腾乐。宜彩蝶，恋衣角。人生何苦分今昨。叹瞢腾、一场春梦，楼台林壑。燕瘦环肥今安在，惟有鸟啼花落。有八水、空环城郭。汉殿唐宫倾颓尽，曲江头、非复先池泊。锄碧藕，种藜藿。
贺新郎·长安感事
作者：曾廉
朝代：清

秦汉千年国。又皇舆、东莱迤逦，龙旂咺赫。河渭佳哉葱葱气，更苍霭、远笼沙碛。自昔山西常多将，问何人、更画安邦策。能敌忾，励矛戟。如今方召何时得。看纷纷、择车徂向，妻孥金帛。空说朝廷圭卣赐，白战犹希恩泽。等园圃、繁花红白。出水鲜鱼非易致，约嘉宾、莫便多金惜。凭玉槛，列瑶席。
踏莎行·初秋
作者：曾廉
朝代：清

月上窗棂，风生庭树。初秋便觉天难曙。今年多雨已深寒，草虫一夜床头语。才见蓼花，未飞芦絮。江湖寥阔空延伫。几行锦字自何来，只应鸿雁知他处。
踏莎行·枉渚
作者：曾廉
朝代：清

一带篱笆，羝羊角痒。才穿寸许便成丈。茅山山上放悲声，恰闻沧海春潮声。百尺石帆，凌风何往。有人柳外敲孤桨。张公吃酒李公颠，江头枉渚真成枉。
踏莎行·湖上
作者：曾廉
朝代：清

岸曲花飞，湖心鱼掉。羊欣当日原年少。苍茫五渚去人稀，孤篷休惹桃花笑。万顷烟波，几回凭吊。青山无数当斜照。耳边多少鹧鸪啼，鹧鸪只在黄陵庙。
踏莎行·湖心亭
作者：曾廉
朝代：清

已老垂杨，初成野菼。荷花荷叶高于槛。便从槛上摘荷花，江亭即作沙棠舰。天末风凉，湖心月澹。一声渔唱开诗胆。隔花似有可人来，新疴谁道狂情减。
过涧歇·海棠
作者：曾廉
朝代：清

天意。为海棠、尚肯两日留晴，不许风欺憔悴。倚苔砌。映得书窗更媚。是养花天气。约嘉客、比似红裙对酣醉。燕子疏帘隔断，怜香问谁替。风恣宜笑，思量贴云髻。何处红楼，三月春深，玉台妆罢，六幅云锦方垂地。
醉落魄·本意
作者：曾廉
朝代：清

嫣红姹紫。朅来年少诸裙屐。醉乡广莫赢千里。花草缤纷别有天和地。原知落魄云泥异。儒巾不溺也须弃。从渠娇脸欺憔悴。自昔羊公那及铜台妓。
醉落魄·胡蝶
作者：曾廉
朝代：清

重金错绣。双双胜似鸳鸯偶。生来便自亲琼玖。不信轻身艳福能消受。罗浮仙种非常有。牡丹万树藏春薮。中庭玉馔金尊酒。酒罢人归犹自黏衫袖。
醉蓬莱·寄感
作者：曾廉
朝代：清

叹人生如梦，万事冰销，长江依旧。赤壁黄州，问英雄何有。惟看江花，临风开落，映带江头柳。谁道董龙，薰天动地，是何鸡狗。那得良辰，淋漓兴会，牛饮天池，莫论升斗。天险成皋，步兵犹存否。刘项销沈，河中司马，亦复头颅朽。手把天仙，华嵩峰顶，问天搔首。
醉蓬莱·春色
作者：曾廉
朝代：清

正倦倚柴扉，终日无声，春禽眠熟。凭眺荒村，指点幽人屋。六尺村童，绿蓑青箬，看三头黄犊。还有书斋，何人开窗，展书閒读。准拟春来，对花狂饮，才见花开，落花红蔌。如此风光，问韶华何速。展转床头，清明又到，望笋生成竹。独有垂杨，年年春早，满江浓绿。
醉蓬莱·春雨
作者：曾廉
朝代：清

悄悄閒阶立，针线停拈，今朝逢社。准拟看花，叹花开还谢。何处清游，方壶员峤，称玉人陶写。深院无人，彩绳垂处，鞦韆横架。风雨连天，曲阑倚遍，还复思量，青春无价。若待晴曛，怕又游丝惹。昨夜灯前，凤头鞋子，绣文方才罢。邻女慵来，芳村閒了，好桃花马。
醉蓬莱·江上逢韬甫
作者：曾廉
朝代：清

问江东王气，子弟虫沙，乌骓嘶后。杜默文章，向愤王搔首。遗恨千年，龙且钟昧，意气空牛斗。好是青山，流莺枝上，劝人酣酒。开国一时，元功除却，画策登坛，纷纷屠狗。铜臭书香，蓬颗原同朽。大地山河，嬴颠刘蹶，竟为何人有。不道山中，王孙落魄，绮裘依旧。
雪狮儿·花寒
作者：曾廉
朝代：清

唤人温酒，银屏密坐，围炉犹爇。共道春来，屈指已经连月。狂情未歇。郁万绪、待何人说。浓云满，杜鹃休更，伤春啼血。又是花寒时节。看清明到了，雨还兼雪。种豆南山，只怕冻残萌蘖。东风信谲。忽早旭、纱窗晴热。曲槛外、万点海棠如缬。
青玉案·七夕
作者：曾廉
朝代：清

青霄不见银盘满。问玉漏、宵还短。天气清寒犹带煖。人閒快听，广寒箫管。久阔鸳鸯伴。年年此夕输情款。清浅银河与同盥。离绪欢悰缠不断。打开乌鹊，空中鸡唤。只嘱天船缓。
青玉案·佳期
作者：曾廉
朝代：清

山厨炊就胡麻饭。可一事、能如愿。几日东风吹更困。鲤鱼长尺，落花成寸。悄悄无人问。独凭碧槛排孤闷。玉笛倚声鸟惊遁。惆怅无言人瘦损。倦游归否，佳期远近。算只春潮准。
青玉案·吴娘
作者：曾廉
朝代：清

半生恐负将军腹。想朝出、看黄犊。细草如茵人睡足。醺醺一盏，一盘野蔌。更啜桃花粥。绿阴盖过江头屋。竹粉成霜紫樱熟。烦热晚来双赤足。回头花下，吴娘如玉。暮雨萧萧曲。
青玉案·宫辞
作者：曾廉
朝代：清

彤庭青琐蓬莱院。当辇路、生苔遍。昔日连昌惭入选。追随彩仗，才人资浅。陋质承天眷。落花细草曾开宴。永巷年来使人贱。苦酒盈杯愁不咽。寒鸦几点，晚和乳燕。长在昭阳殿。
青玉案·早春
作者：曾廉
朝代：清

美人容易韶光误。拨不尽、修门雾。酒满金尊休惜仆。塞鸿寸简，江鱼尺素。情款都无据。东风不为吹烟树。咫尺丰台未能去。去岁今辰魂断处。虺隤蹇足，啁啾纤羽。细雨梅花路。
青玉案·春辞
作者：曾廉
朝代：清

柘枝舞罢腰支乏。看香篆、消金鸭。好个纱窗花半压。重帏醉入，忡忡还怯。轻放珠帘押。背人深自怜娇靥。卸了花钿不收匣。金缕彩裙抛半搭。芳魂缥缈，若耶苕霅。一梦朝禽匝。
青玉案·有寄
作者：曾廉
朝代：清

看书老去双眸倦。时游戏、未终卷。点点青梅垂满院。笋根晚斸，樱盘新选。酒价年难贱。平头奴子能摇扇。僮约教渠日长练。纸尾殷殷聊上荐。寄声珍重，寻常相见。王谢堂前燕。
青玉案·有感
作者：曾廉
朝代：清

重重春梦如烟雾。试凭马、驮将去。百折千回原熟路。元都观在，刘郎几度。疑被桃花误。世人看取刘郎暮。刘郎唤醒世人悟。翠袖翩翩当羯鼓。花枝映水，垂杨满渚。画舫西湖住。
青玉案·绮筵
作者：曾廉
朝代：清

年来不受绕朝策。拚平地、摧云翮。铭拟燕然谁与勒。凄凉芦管，云开石折。比似胡笳拍。绮筵花落消春色。多是江湖倦归客。不独龟年今发白。杜门自遣，几年闵默。莫问岐王宅。
青玉案·苍梧
作者：曾廉
朝代：清

飞花不下潇湘浦。只转向、苍梧去。渺渺苍梧多碧雾。两堤芳草，重重烟树。莫问苍梧路。昔年曾与重华晤。咫尺苍梧隔前渡。满耳猩猩还鬼语。空山流水，石堂天暮。记得陈辞处。
青玉案·苦雨
作者：曾廉
朝代：清

门前便是青霄路。欲挂帆、随烟雾。鬼啸幽篁猩夜语。火云消歇，深寒如许。谁是朱明主。清溪几曲重重树。黄篾篷船傍溪住。玉佩羽衣知甚处。黄河天上，尽情倾注。弥月潇潇雨。
青玉案·访旧
作者：曾廉
朝代：清

携童试问江头路。随碧柳、寻君去。小艇轻轻长数武。江流忽断，一山横阻。山外桃花浦。桃花浦上多渔父。联袂渔娃恰三五。何地是君招隐处。满林幽竹，一洲芳杜。还过洲边渡。
青玉案·题花
作者：曾廉
朝代：清

从今懒问长生诀。是衰病、肝肠热。早岁棠梨花似雪。小桥板断，流水呜咽。杜宇空啼血。有花原待美人折。冉冉美人袜尘绝。风信已过寒食节。留花不发，枝头蕴结。算是花如铁。
鹊桥仙·乾饿
作者：曾廉
朝代：清

寒霜一夜，摧枯拉朽，有甚瑰材贱货。癞头疲脚想成仙，只要耐、空山乾饿。当年七夕，仙容未熟，空说雁鸣燕贺。去帷还应是家人，看不得、门庭残破。
鹊桥仙·仙子
作者：曾廉
朝代：清

汉皋仙子，生绡如雪，十二阑干倚遍。淮梨上市建兰香，约邻女、山亭小宴。鹤阑梦熟，页炉香袅，悄悄绿阴深院。亲临玉版十三行，等明日、好书团扇。
鹊桥仙·传信
作者：曾廉
朝代：清

红霞如烧，湘筠帘下，一箭兰花传信。说他有意又无心，却不道、书窗人俊。凉风徐度，琴床对坐，雨后琴弦嫌润。瑶阶步下莫生疑，是月影、描将鸦鬓。
鹊桥仙·小照
作者：曾廉
朝代：清

当时风度，珠冠玉佩，渭上行官寓省。便将七尺活埋来，埋不到、梦中浮梗。哑然一笑，频年落拓，那不遭人齿冷。满头霜雪识为谁，是影外、依微残影。
鹊桥仙·桃花
作者：曾廉
朝代：清

桃花树下，柴门未掩，只道乞茶挨进。玉颜砑白又微红，画不出、佳人风韵。依依归去，回头重盼，犹见仙鬟隐隐。若使有意顾崔郎，也合是、前生缘分。
鹊桥仙·面具
作者：曾廉
朝代：清

青春时节，榆钱几荚，借得元坛光焰。早知道前度刘郎，万不合、装些鬼脸。枣花帘下，回头一见，又复玉容冉冉。买将面孔为欺人，却只恐、薄云难掩。
鹦鹉曲·题江头
作者：曾廉
朝代：清

江南断续多洲渚。閒云閒树无重数。藕花丛里玉人来，玉管金箫烟雨。画船维系难留住。江上落花飞絮。本来公子是无肠，更说甚、断肠草处。
鹦鹉曲·题玉关杨柳图
作者：曾廉
朝代：清
体裁：词

玉关杨柳春风度。征夫莫被閒人误。湖湘子弟满天山，处处英雄儿女。枝头杜宇彻宵啼，说道不如归去。将军犹指戍楼烟，此是我、菟裘老处。
鹦鹉曲·题玉关杨柳图
作者：曾廉
朝代：清

玉关杨柳春风度。征夫莫被閒人误。湖湘子弟满天山，处处英雄儿女。枝头杜宇微宵啼，说道不如归去。将军犹指戍楼烟，此是我、菟裘老处。
度牛轭岭
作者：曾廷枚
朝代：清

笋舆过浮梁，步上牛轭岭。壁立缘线升，有足不敢逞。猿挂凭藤萝，蜗旋疑陷阱。磴危身欲堕，径仄路弗整。回顾势更难，趾压后来顶。半途无退悔，逾崖气悉屏。峰尖得招提，山僧进以茗。藉此稍憩息，龂腭蔽光景。蜿蜒作数曲，五丁擘奇境。行行复下山，赴壑蛇犹猛。小人蹈险巇，君子习安静。永怀垂堂言，一诗聊自警。
述山居杂事
作者：曾廷枚
朝代：清

僻处本非癖，吾庐傍钓矶。鸟随落叶下，人带夕阳归。楝树花将发，麻江水亦肥。老农来过从，携酒款柴扉。离索亦云久，山居乃尔幽。疏钟出古寺，淡月上层楼。松响晴疑雨，峰高夏似秋。眼前多韵事，茅舍且淹留。
述山居杂事·其一
作者：曾廷枚
朝代：清

僻处本非癖，吾庐傍钓矶。鸟随落叶下，人带夕阳归。楝树花将发，麻江水亦肥。老农来过从，携酒款柴扉。
述山居杂事·其二
作者：曾廷枚
朝代：清

离索亦云久，山居乃尔幽。疏钟出古寺，淡月上层楼。松响晴疑雨，峰高夏似秋。眼前多韵事，茅舍且淹留。
挽曾国荃联
作者：曾廷鉴
朝代：清
体裁：联

遗爱在江南，听此日哀歌，尽是当年辛苦地；大名垂海外，正中朝倚畀，岂惟宗族老成人。
挽曾国荃联
作者：曾廷铨
朝代：清
体裁：联

与伯氏戡乱中原，一门独优爵赏，迨边寇胥平，北节鄂，西抚晋，东督粤，南制金陵，上下赖安全，裴行俭兼备文武才，堪副圣朝隆美谥；溯家传明诚大学，合族克广德心，纵等衰有辨，仁率亲，义联疏，礼遇贤，信孚庸众，宗支都庇荫，范仲淹不私富贵享，长留奕世景芳徽。
上山采琼蕊
作者：曾彦
朝代：清
体裁：古风

登山摘灵芝，日暮不盈怀。长飙自远至，拂面动我思。我思思何在，乃在君之帷。山川阻我身，难阻我情驰。
从子馥还汉州作
作者：曾彦
朝代：清

从君还旧邦，仲春善游适。繁英缀柯条，芳草被阡陌。华日动通津，轻飙荡丰麦。华宗申笃好，耆艾叙畴昔。芳醪勤酬献，嘉肴充瑶席。达人隆德辉，夫子继宏绩。高情属华岳，抗志蹈云霓。天姿美无度，茂德难匹敌。明哲自有经，贤达岂今识。嗟余菲薄质，茑萝翳松柏。永得亲光仪，偶怀共芳洁。
前有一樽酒行寄慰子馥
作者：曾彦
朝代：清

前有樽酒休叹息，请君展眉听余说。自古贤豪多坎坷，济清河浊今谁识。君不见相如涤器临邛道，不遇良时亦潦倒。祇图一割愧铅刀，敢云朝野知音少。又不闻，富贵尊荣悲患多，惟有贫贱可无他。怀忧一国甘一肉，何如陌上耕桑麻。空持科第称奇才，纵使成名亦可哀。荆榛得地比松柏，蕙兰不采同蒿莱。莫言闺中无意气，蓬门投畚惊车骑。琉璃共酌且高歌，书剑苍茫动天地。停杯惆怅缄此辞，玉阶凉月萦相思。儒生得失等閒事，徙倚微吟风雨诗。
吴趋行
作者：曾彦
朝代：清

惊飙薄丰林，夙夕成枯枝。百草芳初兴，鶗鴂胡不迟。哲人期佐世，愚者亦深思。婉恋辞乡邑，翱翔吴江湄。山川何温媚，名都信威仪。层台通天汉，飞宇贯云霓。峨峨阊门开，蔼蔼軿奸驰。朱轮王侯女，翠盖尚书妻。夭冶倡家子，联翩游侠儿。百两嵌宝钏，千金缀珠衣。清浊不异源，贵贱同一涯。踟蹰大道傍，邂逅通言辞。入门不相识，列坐传金卮。清歌共酬唱，和好无偏私。夫婿居上头，顾盼矜妍姿。日午眠重闺，深宵宴曲池。华镫蔽星月，薰香烧兰芝。哀哉莱氏偶，躬耕蒙山基。蒿蓬结为室，藜藿持作糜。靡靡《黍离》叹，绵绵《葛藟》悲。王风化难周，人情多乖违。圣心岂不怀，此邦非吾资。潜龙有时升，雄性谁能移。
咏怀
作者：曾彦
朝代：清
体裁：古风

独坐苦无悰，摄衣登高台。层飙从东发，悽怆入我怀。遥聆丛悲积，远瞩百忧来。慅慅枯桑折，恻恻孤鸿飞。寻欢弥起思，为乐更增哀。安得驾云螭，逍遥游蓬莱。不辞道路远，但伤莫与偕。谁怜西颓日，复值野风吹。
喜弟至
作者：曾彦
朝代：清

闻说辽西去，相逢念已灰。孰知天意厚，不使我心摧。欢似从君至，愁当为尔裁。惊看嗟老病，感恸且衔杯。飘泊诚堪叹，飞蓬离本根。艰危辞故邑，高逸隐吴门。闻说芳兰地，都令野草繁。何时赋归去，同醉少陵园。细雨檐花落，华堂笑语融。飞觞春酒绿，分韵锦笺红。各述平生志，相怜离别衷。此心非旧日，愁损不玲珑。自尔归来日，秋天景似春。檐花垂绣户，明月堕华茵。鲜洁红鳞脍，香茸碧涧莼。酒阑谈旧事，一字一悲辛。
喜弟至·其一
作者：曾彦
朝代：清

闻说辽西去，相逢念已灰。孰知天意厚，不使我心摧。欢似从君至，愁当为尔裁。惊看嗟老病，感恸且衔杯。
喜弟至·其三
作者：曾彦
朝代：清

细雨檐花落，华堂笑语融。飞觞春酒绿，分韵锦笺红。各述平生志，相怜离别衷。此心非旧日，愁损不玲珑。
喜弟至·其二
作者：曾彦
朝代：清

飘泊诚堪叹，飞蓬离本根。艰危辞故邑，高逸隐吴门。闻说芳兰地，都令野草繁。何时赋归去，同醉少陵园。
喜弟至·其四
作者：曾彦
朝代：清

自尔归来日，秋天景似春。檐花垂绣户，明月堕华茵。鲜洁红鳞脍，香茸碧涧莼。酒阑谈旧事，一字一悲辛。
坏塔
作者：曾彦
朝代：清
体裁：五言律诗

已绝登临望，烽烟尽改观。断铃凄暮雨，枯树倒危栏。江水不留影，高峰空自寒。西风残照里，归雁入云端。
宫词四首
作者：曾彦
朝代：清

紫阁丹楼望几重，仙人掌上露华浓。为谁更筑鸳鸯殿，飞燕明朝入汉宫。君王花下戏投壶，拾简争先妒玉奴。欲得新人开笑靥，敢言天子已曾输。窈窕宫娥十二馀，蛟丝帘底唤花奴。昨宵鸾殿齐歌舞，满地真珠扫却无。殿前方士各依班，只召仙人不召贤。炼得金丹分内院，愿教倾国亦长年。
宫词四首·其一
作者：曾彦
朝代：清
体裁：七言绝句

紫阁丹楼望几重，仙人掌上露华浓。为谁更筑鸳鸯殿，飞燕明朝入汉宫。
宫词四首·其三
作者：曾彦
朝代：清
体裁：七言绝句

窈窕宫娥十二馀，蛟丝帘底唤花奴。昨宵鸾殿齐歌舞，满地真珠扫却无。
宫词四首·其二
作者：曾彦
朝代：清
体裁：七言绝句

君王花下戏投壶，拾简争先妒玉奴。欲得新人开笑靥，敢言天子已曾输。
宫词四首·其四
作者：曾彦
朝代：清
体裁：七言绝句

殿前方士各依班，只召仙人不召贤。炼得金丹分内院，愿教倾国亦长年。
昭昭清汉辉
作者：曾彦
朝代：清
体裁：古风

纤纤清汉光，漠漠隐河梁。牵牛悲西川，织女怨东箱。弥年苦离别，绮节一相望。期似盼成远，情似离成长。情长废机杼，期远无报章。含凄理纨素，丝乱心伤悲。
杂曲
作者：曾彦
朝代：清
体裁：古风

雀声叠叠喧兰闺，蛛丝漠漠垂庭帷。始誓从今不相忆，开帘忽见君来归。风尘满面色悽怆，短发被肩腰肢长。不言离别想思苦，但问是否真还乡。相看恍惚无一言，悲欢哀乐结中肠。去时新衣今破绽，分明是妾手中线。果然天不夺人情，令妾与君复相见。华年盛时安可期，今当纵意逐欢燕。画眉点黛去愁痕，簪花临镜捐烦惋。从来不妒百花妍，自信芳容胜彼鲜。今日临妆簪鬓髻，始知华艳不如前。君前未肯露萧索，只道妆时脂太薄。岂持颜色邀君恩，恐君怜念减欢乐。
杨花篇
作者：曾彦
朝代：清

阳春三月清明天，杨柳千条拂玉关。玉关送别多凄苦，况复杨花飞无数。飘泊初辞连理枝，缠绵复上相思树。笙歌暖响风日低，烟草迷离骢马嘶。扶荔宫中莺燕少，披香殿里鹧鸪飞。游丝有意欲牵住，蛱蝶多情还自随。可怜游丝空萦绕，可怜蛱蝶空颠倒。随风吹入华清池，化作浮萍覆鸳鸟。
枯蝉
作者：曾彦
朝代：清
体裁：五言律诗

病翼悲秋早，馀音渐寂寥。斜阳消几度，身世若终朝。不共蛄蛩泣，宁随木叶凋。西窗惊短梦，回首月明宵。
残荷
作者：曾彦
朝代：清
体裁：五言律诗

秋风吹零落，念汝几何时。败叶难承露，枯茎易折枝。寒塘鸥梦冷，远浦雁行迟。心苦终飘泊，凄凉月晓时。
泛湖登南山瞻眺
作者：曾彦
朝代：清

朝发南山阳，夕息北江湄。舍舟登高隰，辍策步郊岐。曾岩既明媚，曲泛亦涟漪。俯聆虚壑籁，仰睇崇冈枝。清泉漱积石，珍木列平陂。高下竟何辨，丰茂皆欢怡。幽兰发素采，丛桂含丹姿。鲜鳞萃芳沚，好鸟逐轻飔。鉴彼富春物，眷恋感予思。岂惜违君子，但伤莫我知。操持信难固，孤游良可悲。
游南池作
作者：曾彦
朝代：清

秋日县清郊，寒蝉改故音。展怀游广园，凄恻发微吟。池蕖陨清波，丛菊媚高岑。览枯惜嘉卉，睹茂悼残林。郁与陶俱集，怜共爱相寻。兴衰各应节，讵解起悲歆。嗟彼穷达士，胡为劳素心。
滞雨不发隔舟贻易玉俞
作者：曾彦
朝代：清

谁云相离远，咫尺江波中。音容旷不达，所托心与胸。心胸既默感，渐别亦愁充。矧乃过三朝，何如九秋终。理棹朝夕欢，系缆复分踪。嘤嘤鸣思鸟，翩翩飞别鸿。春雨润兰皋，轻烟媚远峰。缠绵怀茂德，寤寐忆仪容。岂无偕游览，温仁诚可从。今彼性惋恋，兹情应与同。
玉阶
作者：曾彦
朝代：清

玉阶消积雪，娟娟泻琼液。春风昨更寒，为感江南客。檐前辛荑花，高枝已争发。鲜姿复先荣，娿娜诚可悦。但恐微芳蓑，飙风不汝惜。
病蝶
作者：曾彦
朝代：清
体裁：五言律诗

只剩栖香魄，何堪瘦一分。飞花难守定，落叶最惊闻。衰草栖寒露，芳丛梦断云。伤心双翅槁，犹复恋微曛。
病马
作者：曾彦
朝代：清
体裁：五言律诗

百战沙场罢，空嗟岁暮侵。风尘难俯首，笳鼓每惊心。骏尾经霜秃，遗鞍没雪深。燕昭徒负汝，买骨枉千金。
秋夜月怀叔俊四姊
作者：曾彦
朝代：清

秋月流光薄，凄凄上阶苔。阶苔故人迹，一一存我怀。音容渺不见，情思应往来。情思长相接，无庸动息偕。伊余素修达，讵为岁寒摧。养疴忘悲悰，寡欲鲜违乖。况乃侍君子，礼仪良不亏。愿言寄赏心，战胜靡所哀。
立秋登楼观雨
作者：曾彦
朝代：清

高阁沧浪侧，轩窗四面开。晚风吹涧水，空翠结庭槐。飞鸟归林急，苍云带雨来。碧梧一叶落，凉意满莓苔。旅客漫愁思，何堪节候催。景从林际散，秋自雨中来。远树轻烟合，遥山夕瘴开。野鸦归已尽，一鹤独徘徊。
立秋登楼观雨·其一
作者：曾彦
朝代：清

高阁沧浪侧，轩窗四面开。晚风吹涧水，空翠结庭槐。飞鸟归林急，苍云带雨来。碧梧一叶落，凉意满莓苔。
立秋登楼观雨·其二
作者：曾彦
朝代：清

旅客漫愁思，何堪节候催。景从林际散，秋自雨中来。远树轻烟合，遥山夕瘴开。野鸦归已尽，一鹤独徘徊。
答兄旭初定襄
作者：曾彦
朝代：清

凤凰翔高冈，众雏相追随。一雏羽毛弱，不得与之俱。号泣堕沙渚，索侣鸣声悲。岂不恋骨肉，奈何雨雪霏。行行一反顾，飞飞复迟回。恻恻入云汉，凄凄竟孤遗。饥乌绕我啼，缯纹向我垂。徬徨失所依，空巢独自归。托身高梧中，常得露华滋。饥不食粱稻，渴不饮江湄。韬精复潜声，鹰鹯不我疑。荏苒畜道义，六翮先光辉。当待风云会，奋翅同来仪。
答子馥
作者：曾彦
朝代：清

达人贵无忧，智者多玩世。忘形与物齐，损益焉足计。当荣不骄矜，处苦岂忧惧。盛衰固表里，否泰信崇替。草木有荣枯，取怨朔风厉。日月有明晦，敢怨浮云蔽。托身宇宙中，霜露皆恩惠。神宁礼自舒，欲止欢来遇。翱翔游太清，逍遥度年岁。偕时进德业，崇礼期昌世。感君笃道义，努力自勖励。
舟中即景
作者：曾彦
朝代：清

帆影入苍翠，霞光散碧霄。平沙人唤渡，高树鸟争条。古堠消残雪，寒风生暮潮。客情容易倦，莫负月明宵。春风吹客思，高咏满山川。落日疏森木，孤帆贴暮天。潮平鸥梦稳，江静月光圆。漫说征途苦，深宵未忍眠。
舟中即景·其一
作者：曾彦
朝代：清

帆影入苍翠，霞光散碧霄。平沙人唤渡，高树鸟争条。古堠消残雪，寒风生暮潮。客情容易倦，莫负月明宵。
舟中即景·其二
作者：曾彦
朝代：清

春风吹客思，高咏满山川。落日疏森木，孤帆贴暮天。潮平鸥梦稳，江静月光圆。漫说征途苦，深宵未忍眠。
苏州七夕同子馥泛湖
作者：曾彦
朝代：清

客情眷佳节，理棹泛江阴。遥波澄夕霁，霞彩媚枫林。城阙霭暮光，长烟引岖嵚。芳甸散兰息，高树噪栖禽。皦皦河汉辉，脉脉双星临。眷恋隔年思，嬿婉今夕心。泠泠仙风过，时闻清吹音。曾楼设华宴，皎月堕芳斟。明镫粲飞阁，列坐理瑶琴。纤纤素手弹，凄凄《白头吟》。繁华当此夜，欢乐轻千金。如何穷达士，独抱忧思深。即事感我怀，慨然念古今。悟彼山阿人，玄默诚可钦。
行路难
作者：曾彦
朝代：清
体裁：乐府曲辞

藕丝搓作线，可怜柔脆难胜绢。忆昔与君期百年，亲怜欢爱终无倦。侬弱易攀缠，还由君言多华艳。方惊玉貌不如前，已见君心随颜变。还君真珠双燕钗，免教入目增悲恋。
衰柳
作者：曾彦
朝代：清
体裁：五言律诗

生平感离别，老去更堪悲。月冷寒鸦集，霜高故燕飞。凄凉残照色，憔悴暮烟丝。莫听阳关曲，销魂正此时。
观潮雨
作者：曾彦
朝代：清

曾飔抟朝雨，清泠天半来。始集璿铺蕙，末涤玉阶苔。纷糅如累霭，漉奕似纤埃。夙兴振容仪，重闺扃未开。恬然绝尘虑，感古忽增哀。戢羽思云举，奋鳞虑波颓。进退难专志，素丝戚中怀。从欲讵能极，终蹈箕山隈。
赋席
作者：曾彦
朝代：清
体裁：古风

弱干依江渚，寒岁经霜雪。幸蒙良工惠，得亲君子侧。织作连理纹，缘以合欢结。感君恩义重，贱姿难为饰。舒卷一任君，不惜终摧折。
赋被
作者：曾彦
朝代：清
体裁：古风

锦绣合欢被，灿烂珊瑚色。流光怀茧丝，外艳中柔洁。温柔善护君，诚恐晓寒袭。五月南风薰，长作鸳鸯叠。良宵谁为引，甘藏金缕箧。非君宜捐弃，实妾畏炎热。
赠蜀章三弟
作者：曾彦
朝代：清

芳草嘤嘤脊鸰语，念我与尔隔重屿。便风传缄慰相思，为问才华今几许？三郎少小心独雄，红颜如玉气如龙。盘马弯弓射明月，修眉朗朗临春风。东邻父老笑相指，云是当今天庙器。骅骝不愧称神驹，英年果遂青云志。忆昔兰闺依慈亲，文歌琴酒围锦茵。当时欢乐不自足，宁知一日西南分。西南东北长怀忆，庭闱眷念谁遑息。男儿有志继先贤，女子无非勤酒食。人生得意能几回，醇醪但醉休停杯。莫向风尘叹萧瑟，好凭经术骋奇才。
通州舟次
作者：曾彦
朝代：清

姑苏城边春早来，清溪处处春花开。北风海外变萧瑟，黄尘漠漠驱春回。枯木无枝堆残雪，白鸥沙际苍茫立。颓阳敛敛下西山，船头伫立愁将夕。横风吹波舟行艰，舟人辛苦生烦冤。
郊居新筑溪流夹园乔木嘤鸣杂花春发
作者：曾彦
朝代：清

结构南山阳，嘉木绕原隰。况复值初春，万物皆芳泽。园柳发青柯。山桃含丹实，好鸟扬欢声。幽禽展丰翼，虽无华京盛，足以肆怡怿。君子既高蹈，诸姬亦乐职。载理欢相迎，敦义怨易释。既感朱绿施，能不自彫饰。
酬子馥富顺
作者：曾彦
朝代：清
体裁：古风

纤纤月如钩，照我西南楼。南楼可怜妾，夜夜当窗织。欲成连理纹，误作分飞翼。否来信有机，思至诚多惑。感君劳策辔，愧妾安闺阈。离初犹壮怀，别久遂昵忆。居危情易周，处顺念常息。但恐雨雪飞，崎岖路难陟。伊人信好修，欢怨皆中则。安能怀呴濡，因我生凄恻。愿为琼玉佩，依君识明德。
饥鹰
作者：曾彦
朝代：清
体裁：五言律诗

满目萧条色，看君气自豪。雄姿薄云日，弭角下江皋。兔窟惊心胆，鹏雏堕羽毛。繁霜摧木叶，迥立意骚骚。
高楼一何峻
作者：曾彦
朝代：清
体裁：古风

高楼何迢递，迢递入云端。雕梁耀朝日，绣户垂金环。中有幽娴女，纤手理清弦。哀音附层飙，清响赴鸣鸾。世俗美新声，谁为启欢颜。中曲正寥亮，弦结百忧攒。不惜无知音，但伤莫与欢。愿为双飞鸿，长鸣霄汉间。
挽曾纪泽联
作者：曾德麟
朝代：清
体裁：联

灵钟衡岳，递产伟人，绍先正典型，当年一代元勋，泰华嵩恒名并寿；望著中朝，抚绥重译，缅远猷丕懋，此日四夷宾服，东西南北感同深。
九日登楼望迎江寺塔
作者：曾懿
朝代：清

斜阳明灭鸦对语，白杨萧萧作风雨。孤城寒甃大江声，一塔巍然涌过城。二龙山高高百仞，恍若玉山遥相并。人影微茫落半空，足底白云送清磬。
六安阻雨寄高蔓华如姊
作者：曾懿
朝代：清

敲篷一夜雨，衾薄晓寒添。千里舟车苦，经旬愁病兼。风涛惊断雁，雾气隐凉蟾。秋水人何处，离怀满绿蒹。
冬夜玩月偶见南园梅花微绽与外子尊酒赋此
作者：曾懿
朝代：清

鸳瓦粼粼霜似雪，池冰坚结琉璃碧。巢枝宿鸟冻无声，一轮寒月东方出。冰壶月曜澄清华，泬寥天气迷寒鸦。众卉纷纷争摇落，惟有梅萼霜中花。铁骨冰肤呈綦缟，苔阶叶落愁慵扫。冷香菲菲暗袭予，心迹双清同怀抱。春风二月随南征，梅花如雪扑帘旌。椒陵小住将一载，赢得风霜两袖清。金貂换得梨花春，寒梅香里倾千尊。醉后谈诗诗愈巧，披衣起舞挹星辰。玉堂夜静月逾皎，碧天如磨青无云。不如且向酒中住，与月为友花为邻。高谈久坐灯花灺，墙外传来数声柝。霜气浸空月欲斜，诗魂冷共梅花宿。
即景
作者：曾懿
朝代：清

梧桐庭院碧阴满，桐花香扑幽人馆。幽人养疴意态慵，罢妆镜掩青芙蓉。迢迢长昼漏频转，悄倚疏帘品茶荈。一阵凉风送雨来，搅碎炉烟和云卷。
园中海棠盛开招静专从妹小饮
作者：曾懿
朝代：清

几日春阴浓，海棠睡已足。和风洒然来，花气蒸入幕。开帘惜无香，秾艳早夺目。绛萼含葳蕤，清影颤扑簌。宛如红霞红，不枉绿章绿。容颜本无偶，观者苦多俗。幸有故人来，相与诉衷曲。握手谈新诗，开樽倒金谷。对此良辰景，惟有醉醽醁。君醉傥欲眠，抱此花魂宿。
夏末秋初炎蒸未退病起无聊作此以示诸子
作者：曾懿
朝代：清

病起苦炎熇，郁纡意不适。乘晓临前轩，冷冷蕉露滴。苔藓缘阶绿，败叶扫还积。昨夜西风来，吹梦落天末。眷念宦游子，天涯互相隔。章江波溶溶，蜀山青突屼。长歌《行路难》，栈道历冰雪。儿行万里遥，母心随征辙。愿儿志四方，云程奋六翮。仲子依帝都，圣恩美嘉节。弱冠金闺彦，辞亲远行役。护辇去复回，衣黦边尘迹。愿儿俪璠玙，匡君并辅国。愿儿如阳春，随时布德泽。霭霭出岫云，曈曈浴海日。勉哉为霖雨，努力同修德。
季硕五妹以诗见示题其卷后
作者：曾懿
朝代：清

人生处世苦局促，惟有新诗可傲俗。摇笔长吟天地宽，放怀何必争荣辱。吾家季妹诗最豪，百篇挥洒才弥速。哀艳应教谢、鲍惊，苍凉直使韩、苏伏。长途千里历风尘，牢愁欲效穷途哭。阅历因知世路艰，翠袖单寒频倚竹。遨游湖海衣化缁，陶铸江山字凝绿。松压严霜挺秀姿，梅含古雪得奇馥。清烈如闻越石笳，激昂疑听渐离筑。扫除俗艳与凡音，开卷琳琅先豁目。忆昔故乡聚首时，推敲共剪西窗烛。裘葛回环逾十年，吟囊早已盈千束。自惭随宦走皖江，尘海羁縻总庸碌。披卷真同《下里》音，挥毫难奏《阳春曲》。今君征棹赴姑苏，一路溪山诗料足。酒酣落笔凌沧浪，别绪匆匆梦魂逐。宛转相思何处寻，临风遥指君山麓。
忆梅曲和慈亲韵寄仲仪三妹
作者：曾懿
朝代：清

霜满檐牙蟾魄冷，碧梧飘尽冻金井。角声吹断陇头云，惆怅江南芳意迥。曾记閒庭春夜春，月温花暖人同影。一声长笛落纷纷，扫来葬向孤山顶。而今芳信天涯远，人瘦如花花不管。几度巡檐几度思，醉吟击碎琉璃盏。昨宵梦入罗浮里，香雾朦胧迷芳芷。溪南溪北尽是花，一片香魂飞不起。翠羽啾啁窗月白，栩栩仙梦酣成蝶。残镫一点可怜红，魂黯黯兮情脉脉。
旋闽别亲
作者：曾懿
朝代：清

生小依依骨肉亲，天涯忽已转雕轮。明知久聚愁言别，故作欢颜强对人。燕寝何时承色笑，鹿车从此历风尘。亲心更比儿心切，隔夕先看泪满巾。一曲骊歌百虑攒，思亲容易侍亲难。夔关雪冷魂先怯，巫峡云深梦亦寒。雁影无端重聚散，鱼书从此望平安。临歧无限伤心泪，忍到鸳舆细细弹。
旋闽别亲·其一
作者：曾懿
朝代：清
体裁：七言律诗

生小依依骨肉亲，天涯忽已转雕轮。明知久聚愁言别，故作欢颜强对人。燕寝何时承色笑，鹿车从此历风尘。亲心更比儿心切，隔夕先看泪满巾。
旋闽别亲·其二
作者：曾懿
朝代：清
体裁：七言律诗

一曲骊歌百虑攒，思亲容易侍亲难。夔关雪冷魂先怯，巫峡云深梦亦寒。雁影无端重聚散，鱼书从此望平安。临歧无限伤心泪，忍到鸳舆细细弹。
浣花诗社歌
作者：曾懿
朝代：清

浣花溪水何洋洋，绕溪珍木郁苍苍。楼阁瞰流各低昂，湘帘十二卷夕阳。中有诗人清且扬，芝兰竞秀雁成行。明月为裾云为裳，高谈妙语翰墨香。依依梦锁春草堂，笔花灿烂生辉光。丽句争传碧琳琅，浣溪风月富锦囊。松篁敲韵入潇湘，波光云影皆文章。染墨绮靡不可忘，诗情遥共海天长。诗万卷，酒千觞，吟咏之乐乐未央。但愿人生欢聚永无荒，千秋万岁，合与骚人共草堂。
病后忆季硕五妹
作者：曾懿
朝代：清

扶病搴帷步，微吟养性真。秋花閒似我，新月瘦于人。炼药烧红叶，焚香倚绿筠。不堪回首处，离绪满江津。
秋夜
作者：曾懿
朝代：清

萤火依人点点飞，轻寒料峭不胜衣。纸窗月上玲珑影，画谱新添墨紫薇。流云卷月镜开奁，閒咏新歌《昔昔盐》。秋兴撩人眠不得，时闻蕉叶打虚檐。
秋夜·其一
作者：曾懿
朝代：清

萤火依人点点飞，轻寒料峭不胜衣。纸窗月上玲珑影，画谱新添墨紫薇。
秋夜·其二
作者：曾懿
朝代：清

流云卷月镜开奁，閒咏新歌《昔昔盐》。秋兴撩人眠不得，时闻蕉叶打虚檐。
舟行阻风雨杂书所见寄叔俊四妹寿州
作者：曾懿
朝代：清

惊涛卷长空，气势来东北。密雨抛散珠，油云张重幕。琴书颇繁重，汊港复幽僻。草深蚊蚋骄，潮急鱼虾掷。回波迟双棹，暝我欺行客。嗟我尘世劳，言念保身哲。遥睇景转韬，养静神逾寂。指点来时路，迷茫芦花白。
舟过大佛岩
作者：曾懿
朝代：清

山头一雨作膏沐，洗出千重万重绿。林容灿烂江声高，古刹庄严枕山麓。系缆凝碧湾，石润青苔斑。欸乃一声山谷应，千帆影落夕阳间。仙人低鬟静相对，但觉扑面皆青烟。青烟飞不断，石磴石镜互回转。碑披蝌蚪奇，树种菩提满。忽然万壑奔惊雷，青天倒挂银河来。飞流直下一千丈，晴雪滚滚晶帘开。枯藤浓梁赤龙血，古楠䢔遝作人立。暗涧风号虎气腥，深箐暮卷猿声急。前山嵌古亭，后嶂开锦屏。扁丹一叶泛萍梗，大江日夜无留停。宛疑人在镜中坐，相对共讶鬓眉青。我今随君掉客帆，行程始至大佛岩。明早挂席东南去，一片疏钟送过山。
舟过巫峡见十二峰高插霄汉神女峰尤为纤丽峻峭神女庙在山之巅
作者：曾懿
朝代：清

琅琅天风壮，嵯峨十二峰。飞云翔婉娈，悬瀑响琤淙。景富诗遍迥，愁多梦亦慵。纤秾宋玉赋，千古忆仙踪。壁立双峰合，真成一线天。烟鬟浮翠黛，霞彩媚华巅。人语隔山应，江流急箭穿。楚王今已渺，神女为谁妍。
舟过巫峡见十二峰高插霄汉神女峰尤为纤丽峻峭神女庙在山之巅·其一
作者：曾懿
朝代：清

琅琅天风壮，嵯峨十二峰。飞云翔婉娈，悬瀑响琤淙。景富诗遍迥，愁多梦亦慵。纤秾宋玉赋，千古忆仙踪。
舟过巫峡见十二峰高插霄汉神女峰尤为纤丽峻峭神女庙在山之巅·其二
作者：曾懿
朝代：清

壁立双峰合，真成一线天。烟鬟浮翠黛，霞彩媚华巅。人语隔山应，江流急箭穿。楚王今已渺，神女为谁妍。
英山道中
作者：曾懿
朝代：清

晓发仙人山，山高风似虎。月落东方明，雾气蒸成雨。风卷暝色开，曈曈日初吐。林麓喷彩霞，朝阳散平楚。偶闻鸡犬声，人家隐桑坞。登高望八荒，苍天如覆釜。杜鹃红满冈，开落无人主。贪看山林景，不觉征途苦。茫茫尘世中，何如鸳鹭侣。朝聚沧浪烟，夕宿蓼花渚。得失不关心，翱翔时振羽。
莲花曲
作者：曾懿
朝代：清

水榭帘栊人如玉，鸣桡轧轧春波绿。昨宵酒醉各题诗，今朝都赋《莲花曲》。粉痕欲坠红妆浅，清露如珠垂欲散。翠潋清风荡融融，参差绿影云塘满。莲子花开水槛东，重叠掩映鲛绡红。秋罗拂水水纹绉，香飘四座生荷风。碧塘摇滟多芳草，白蘋断处生红蓼。紫鳞水面吸莲花，池边日日来青鸟。遥遥柳绿锁湘烟，莲根莲叶相钩连。素藕丝柔情不断，露珠摇荡非真圆。银浪金光荡晓日，绿蕖半掩桃花色。帘波隔水夏云生，千里轻风总无力。杜宇啼残春已归，交交鸂鶒芳塘飞。愁煞江干采莲女，软风吹香香著衣。青丝系船茱萸湾，重开新筵不忍还。侍女低鬟进美酒，坐中酒后皆红颜。月明满地遥相望，鱼戏莲叶吸细浪。佩环初解舞衣轻，荷叶罗裙色一样。归来玉婢捧花蕊，采莲夜夜得莲子。一身花露湿云衣，回首胭脂红十里。
送孟昭大姊归新都同游桂湖时值中秋桂花正开
作者：曾懿
朝代：清

秋风一夜来桂湖，天香馥郁飘云衢。虹桥跨水水飞动，湖光如练烟中铺。烟中词客数来往，三尺绿波摇画舫。双桨划破碧琉璃，白鹭惊飞时三两。半山偃蹇露华泫，峭风吹花浮水面。游鱼吸水并吸花，树影亦为鱼吞咽。桂树转东舟转西，树梢直与城堞齐。金栗飘香气郁葱，归鸦如墨酿霜啼。桂叶冷云苍且碧，斜阳穿树红于血。花光黄晕真珊瑚，衬以粉墙成五色。色映亭台生辉光，鸣筤深护清晖堂。阑干倒影池清浅，枯荷数柄留古香。记得去年嬉好春，芳草如茵蹋软尘。风光转眼千万变，人生聚散等浮萍。新诗吟罢酒频倾，与君小别心绪萦。不知明月几时有，冰壶一洗襟怀清。
魏小兰姊邀游桂湖谒谢公遗像
作者：曾懿
朝代：清

湖上随肩步，春游景物鲜。露花红蘸水，丝柳绿搓烟。径曲疑无路，山回别有天。空亭聊小憩，把盏听流泉。轩窗开四面，陡觉薄寒侵。桂树连城暗，松涛压殿阴。山川馀霸气，风雨壮诗心。谒罢谢公象，怆然感古今。
魏小兰姊邀游桂湖谒谢公遗像·其一
作者：曾懿
朝代：清

湖上随肩步，春游景物鲜。露花红蘸水，丝柳绿搓烟。径曲疑无路，山回别有天。空亭聊小憩，把盏听流泉。
魏小兰姊邀游桂湖谒谢公遗像·其二
作者：曾懿
朝代：清

轩窗开四面，陡觉薄寒侵。桂树连城暗，松涛压殿阴。山川馀霸气，风雨壮诗心。谒罢谢公象，怆然感古今。
江东胜概楼联
作者：曾承显
朝代：清
体裁：联

形势拓南徐，对秣陵树色，瓜步江光，何处平分吴楚；画图开北固，有米老庵存，卫公塔在，依然映带金焦。
挽张之洞联
作者：曾文玉
朝代：清
体裁：联

廿载被春风，初从岭海，继历汉江，昔日问经今老去；四朝感知遇，外体时艰，内定国是，当年抗议属公多。
隰州道上
作者：曾旭
朝代：清
体裁：七言绝句

山川缭绕古回中，玉石俱焚甲帐空。独有茂陵原上草，年年憔悴泣秋风。
雅州杂诗
作者：曾旭
朝代：清
体裁：五言律诗

舟人喧隔夜，朝渡虎滩高。夹岸森星石，中流转雪涛。剥棕牢续缆，选竹健为篙。行路难如此，为生亦太劳。
水源亭联
作者：曾昭寅
朝代：清
体裁：联

村舍俨然，笑渔人迷不得路；水源宛在，偕太守常来问津。
白沙书院示诸生
作者：曾曰瑛
朝代：清

敢因小邑废弦歌，讲苑新开事切磋。谁谓英才蛮地少，由来高士海滨多。文章大块花争发，诗思渊泉水蹙波。他日应知化邹鲁，好从断简日编摹。
挽何凌汉联
作者：曾望颜
朝代：清
体裁：联

朝露洒遗笺，问几人东阁重窥，有子才如苏右相；春明陪末座，忆两载南车亲奉，前贤怅失郑司农。
夜宿翁司农第，第中绿龟赠诗
作者：曾朴
朝代：清

桃涧溪毛背作耸，顽青无兆卜穷通。长安春梦黄粱里，冷眼防他绿发翁。
寄沈北山
作者：曾朴
朝代：清

故人天末近如何，慷慨如同斫地歌。日落万山连碣石，风高一雁下滹沱。刘蕡下第文章贵，阮籍穷途涕泪多。有约吟春驮细马，黄金台畔共婆娑。
挽张之洞联
作者：曾森溎
朝代：清
体裁：联

此人迈尧舜禹汤良弼，此身系人民社稷孔长，立功立德立言，濯濯厥灵，足三不朽；至诚暨寰球薄海弗遗，至道存国粹儒宗永固，得位得名得寿，休休元度，仰一个臣。
准提寺创建已百馀载供奉准提佛母并诸神佛为比丘尼住持焉后尼死失及星散阒其无人香火萧条只存前后二殿虽有北畔店屋作本寺香资然亦典质人家矣而寺宇坍塌炉冷烟消偶至其地令人生寥落之感嘉庆十三年1808增生陈廷瑜等倡议重兴次年即捐资赎回北畔店屋修葺前后两傍寺宇暨所倒坏店屋斋舍香火始复迨二十二年1817再小葺户牖瓦甍佛座神居颇称安稳二十五年1820复捐资重脩各殿堂妆塑佛像修置神龛补造器物又复灿然可观焉呜呼寺观盛衰关乎气运惟赖善信君子敦行不怠维持调护以兴衰而振废自兹以往将见香烟䅖灯彩辉煌较前尤盛焉因作诗以
作者：曾浚成
朝代：清
体裁：七言绝句

一片真诚卫佛门，几番首倡葺秪园。浮屠七级思功德，自觉芳名万古存。
庚辰1820岁来郡考试閒步引心书院诣文昌寂凝坛及准提寺吕祖庙见其栋宇坚牢门屏巩固规形体制迥异昔时询诸守院人稔知陈君廷瑜勤劳董脩从事十三年不厌不倦方得遹观厥成余闻而心慕之不揣鄙词歌以为赠
作者：曾浚成
朝代：清

三教回环气运开，文坛佛座接仙台。凭依在德昭灵感，蕴藉为功达化裁。慧眼时观龙轴降，灵符画引鹤书来。百年故址今殊昔，董倡奇勋实伟哉。
赞和斋陈先生总理引心书院十三年
作者：曾浚成
朝代：清

引心院建十三年，惟日孜孜为劝贤。讲席宏开陶伟器，文坛结构选青钱。群材喜得登云路，主席欣看八月仙。艺苑书勋名可久，歌诗祝颂乐无边。
陈和斋出入敬惜字纸率此敬跋
作者：曾浚成
朝代：清

早识书文代结绳，流传千古气薰蒸。零钩讵忍沟涂弃，剩画奚堪溷浊凝。悉付洪炉归造化，更投学海泛泓澄。如君布置心良苦，先圣英灵久式凭。
题赠和斋甲戌1814年董建中社奎楼
作者：曾浚成
朝代：清

衡文大宪素遵神，海外奎楼拟聿新。同事诸贤多袖手，惟君应命独劳身。鸠金搆得规模峻，制器图成俎豆陈。自是瀛堧罗斗宿，长教翰墨永生春。
法华寺
作者：曾源昌
朝代：清

路转幽篁里，逶迤匝浅苔。刺桐将合抱，香檨未成胎。楼耸悬钟鼓，庭荒辟草莱。烧檀飘户外，啼鸟傍林隈。离德昭金殿，禅心悟劫灰。虽多收败叶，渐欲变枯荄。观射亭犹在，息机人未回。无心溪水去，有意野云来。残蕊风轻剪，寒炉火欲煤。村烟空处渡，野色望中开。谁展挥毫手，同倾瀹茗杯。犹迟辞丈室，相顾两无猜。
登红毛城
作者：曾源昌
朝代：清

巨海水奔流，安平镇最要。斯地古荷兰，砖城筑何巧。暮角声清凄，震天万叠炮。自誇不拔基，伊谁敢与较。讵知郑氏藩，剑芒日边耀。吞并气正雄，乾坤庆再造。割据三十年，舳舻城下绕。门户键澎湖，台彝奉伪诏。无何振王师，海氛倏已扫。扬帆穷绝域，波臣乐前导。皇恩何汪濊，残黎遍慰劳。酋长纳款多，诸社齐欢笑。今我渡江来，城高恣凭眺。层层磴纡回，霭霭云笼罩。洁井泉犹甘，地洞路仍拗。墙宇嗟倾颓，库藏怜破耗。庭角黑沙堆，榈头残月照。忽听潮声喧，西风晚狂叫。鲲身七点浮，戍卒严水道。羽旂巡残堞，鼓鼙无乱噪。爱此清晏时，游情随处好。
出都次芦沟桥
作者：曾灿
朝代：清
体裁：五言律诗

谢却长安路，天心不易回。铜人虽未去，石马可能来。宫阙余寒照，山川尽劫灰。吾生太平日，几见此蒿莱。
将立春同友郊外眺望
作者：曾灿
朝代：清
体裁：五言律诗

群动各有息，兹游成我闲。气交寒暖候，春到有无间。寒石自流水，夕阳多远山。离离林下屋，时见鸟飞还。
岁暮武陵别叶子九往京口
作者：曾灿
朝代：清
体裁：五言律诗

残腊无佳日，况当离别年。布帆从此去，江水正茫然。贫贱愁中路，风波乱后天。好将今古泪，寄与夕阳船。
崇德县有万鸦巢城东古寺感赋
作者：曾灿
朝代：清
体裁：古风

郁郁城东树，日暮万鸦集。结巢不能稳，飞出复飞入。树高与寺齐，攀折手能及。鸟性爱清旷，此独巢城邑。山路云木深，湖田夏水急。乃知稻梁谋，使人无独立。
秋旅遣怀兼柬易堂诸子
作者：曾灿
朝代：清

枫树经霜秋色新，西风山郭起黄尘。排墙耻作今名士，筑室嫌为旧党人。老马仅存还恋主，敝貂犹在敢言贫。东南芳草牛羊下，可许浮生老钓纶。黄花秋老向愁颜，叠鼓沙头夜气殷。书剑依人尝自悔，山川到我即多艰。百年已被文章误，千里今同鸿雁还。行处可怜明月冷，几回萧瑟掩重关。记得当年万马嘶，虎头城外战声悲。关山作客同狐貉，风雨招魂半友师。匣里祇应存德祐，冢边长欲结要离。萧萧黄发今何在，痛哭西台有所思。静掩高斋日已横，西风何地不孤征。天寒岁晏无车马，亲老家贫赖友生。双鬓清秋容独卧，五陵长铗向谁鸣。年年刀尺空相忆，肠断人间砧杵声。
秋旅遣怀兼柬易堂诸子·其一
作者：曾灿
朝代：清
体裁：七言律诗

枫树经霜秋色新，西风山郭起黄尘。排墙耻作今名士，筑室嫌为旧党人。老马仅存还恋主，敝貂犹在敢言贫。东南芳草牛羊下，可许浮生老钓纶。
秋旅遣怀兼柬易堂诸子·其三
作者：曾灿
朝代：清
体裁：七言律诗

记得当年万马嘶，虎头城外战声悲。关山作客同狐貉，风雨招魂半友师。匣里祇应存德祐，冢边长欲结要离。萧萧黄发今何在，痛哭西台有所思。
秋旅遣怀兼柬易堂诸子·其二
作者：曾灿
朝代：清
体裁：七言律诗

黄花秋老向愁颜，叠鼓沙头夜气殷。书剑依人尝自悔，山川到我即多艰。百年已被文章误，千里今同鸿雁还。行处可怜明月冷，几回萧瑟掩重关。
秋旅遣怀兼柬易堂诸子·其四
作者：曾灿
朝代：清
体裁：七言律诗

静掩高斋日已横，西风何地不孤征。天寒岁晏无车马，亲老家贫赖友生。双鬓清秋容独卧，五陵长铗向谁鸣。年年刀尺空相忆，肠断人间砧杵声。
秋风
作者：曾灿
朝代：清
体裁：古风

秋风独夜惊，寒气亦何早。万山发众响，林木欻如扫。独立萧以疏，忽忽满怀抱。夜月起寒扃，轻霜中衰草。
赠汪舟次兼寄吴野人
作者：曾灿
朝代：清
体裁：古风

大儒惜口珠，群蚁慕膻肉。窃名因窃钩，杀身苦不足。酿成盗贼区，甘受排墙戮。汪君独怆怀，读书破万斛。倚柱二十年，双趺犹在目。名动公卿间，紫荆满华毂。槐板企林宗，草屏羡元叔。直视如等夷，不以愧幽独。于时有高士，寄居淮海曲。身不入州府，何从及荣辱。唯君能与游，素交久弥笃。唱和盈百篇，一一归老朴。君为扬扢之，装潢连卷轴。吁嗟今之人，噂沓纷相逐。但食五侯鲭，安知贵菽粟。
过渊明先生墓道
作者：曾灿
朝代：清
体裁：五言律诗

只有青峰在，能逃乱世名。江河消酒力，天地托钟声。彭泽官三月，柴桑老一生。为伤孤竹子，何以不躬耕。
雪中早发
作者：曾灿
朝代：清
体裁：古风

屋角天黑鸡未嚎，行人催起如追逃。撼窗裂瓦风怒号，开门乱雪飞银涛。布衾藉草卧方牢，但听耳边声哜嘈。笑谓行人毋乃劳，何为不待东方高。
丙申除夕
作者：曾灿垣
朝代：清

最是劳人处，残年待夕阳。忧危身易老，离乱日尤长。腊酒酬穷鬼，文章落战场。独怜天地大，醉眼混玄黄。向夕平安火，千门望寂然。役夫徵隔岁，征吏急穷年。敝屦行荒市，余生付石田。谁知此日月，数里异风烟。
丙申除夕·其一
作者：曾灿垣
朝代：清

最是劳人处，残年待夕阳。忧危身易老，离乱日尤长。腊酒酬穷鬼，文章落战场。独怜天地大，醉眼混玄黄。
丙申除夕·其二
作者：曾灿垣
朝代：清

向夕平安火，千门望寂然。役夫徵隔岁，征吏急穷年。敝屦行荒市，余生付石田。谁知此日月，数里异风烟。
偕吴友圣登吴山
作者：曾灿垣
朝代：清

西山突兀俯城隈，客里同过坐石苔。绝顶风烟愁立马，百年邂逅几登台。海门浪屋潮头见，郡市鱼鳞水面开。吴越兴亡俱在眼，那能词赋不生哀。
卜居
作者：曾灿垣
朝代：清

野老蜗牛舍，渔翁梭子船。各自不相易，同寄一山川。倏鱼喜浮阳，往往为饵牵。当其胠泥沙，岂不愿深渊。人生各有营，阅途纷万千。苟欲宅其身，岂不在圣贤。世人尚眉睫，小喜快当前。朝菌与蟪蛄，分争大小年。多谢繁华子，厚意似微怜。凫鹤不相续，贱性靡所迁。不疑又何卜，中情良谓然。
喜二谢至
作者：曾灿垣
朝代：清

幽梦不相期，开门适所思。楼当山缺处，客到酒香时。乱草十余步，闲花三两枝。忍看今夜月，已隔柳阴迟。
幽州马客吟
作者：曾灿垣
朝代：清

北人重骅骝，南人习驽马。幽州马客雄北方，年年买马出西夏。朝闻羽骑驰江南，驱马千群自南下。千金不惜表霜蹄，百金不惜连障泥。南方土热违马性，南方技浅薄马医。朝夕掉尾扑蛟蠛，霜毛落尽露筋脊。今年壮士食马肉，明岁燕台悬骏骨。东市买马鞭，西市买马鞍。锦障秋风裂，荒槽晓月寒。南人款段日驰逐，归饱豆栈果下宿。马客朝来出无车，行向人家借黄犊。
挽曾纪泽联
作者：曾炳熿
朝代：清
体裁：联

万里纵横持使节，内存国体，外弥兵端，看胆落西戎，方藉谋猷资保障；一门忠义佐兴朝，贵席侯封，家承相业，怅魂归南服，讵惟宗族失光荣。
上海小有天闽菜馆联
作者：曾熙
朝代：清
体裁：联

浊酒聊自适；鼓腹无所思。
挽刘人熙联
作者：曾熙
朝代：清
体裁：联

未靖中原，遽伤耆硕；既逢多难，矜此余生。
为巢松序诗竟附寄一律
作者：曾燠
朝代：清

二十年前小凤凰，曾从席上叹冬郎。海南犹照艺天焰，河内今瞻治水航。知有门生来载酒，惜无老辈共登场。闻君两鬓新沾雪，莫呕心肝向锦囊。
伊孝廉墨卿与余话旧感向者东郡之游而见于诗黯然奉答
作者：曾燠
朝代：清

昔游如梦思茫茫，语向君前倍感伤。楼上酒人明月夜，雪中诗话聚星堂。雏鸦畏晚寻巢急，孤树惊秋落叶凉。莫问少陵旧诗卷，不堪东郡吊城荒。
山烧
作者：曾燠
朝代：清

初讶流星乱，俄看制电明。层峦从此瘦，春草几时生。久畏边烽警，何堪野烧惊。昆冈无玉石，揩眼一伤情。
掣盐公所戏台联
作者：曾燠
朝代：清
体裁：联

粉泽大猷，元黄裨说；云霞万影，丝竹千声。
清明插柳词
作者：曾燠
朝代：清

新烟晓飏江城暖，楼阁朦胧觉春满。隋堤柳枝昨初剪，插向门阑露犹泫。生憎柳态娇于人，门里门前眉对展。黄鹂上下紫燕翻，往往误触苍琅根。打球开宴笑语温，黄金端合为君门。纤腰舞倦春亦去，走马风中已飞絮。
真州准提庵老梅行
作者：曾燠
朝代：清

白沙江村有老梅，百年劫灰余枯荄。春风一夜忽鼓动，玉笋旁迸千枝开。天地有心试冰雪，龙蛇偶蛰惊霆雷。今人争绕月观树，往日谁踏僧廊苔。廿四桥边万花海，我无暇去翻远来。名姿往往寄幽独，相赏故不从尘埃。疑是仙人萼绿降，返魂自得真香催。惜无酒酹花前杯，参横月落人空回。
稚存蒙特赦归寄示塞外诗册奉答
作者：曾燠
朝代：清

圣主求言量独宏，谤书宣示举朝惊。竟将忠爱怜苏轼，不许公卿害贾生。绝塞乌头三月白，归装驼背一编轻。旁观犹感君恩厚，何况亲为雪窖行。
答兰雪
作者：曾燠
朝代：清

西山自昔两诗人，苦学神仙施与陈。龟息尚留丹灶地，鹤飞何处白云身。君吟松月能耽隐，我重柑橙愿结邻。谈到交游多鬼录，南皮争不念前尘。
答莲裳芙初夜坐之作
作者：曾燠
朝代：清

瑟瑟凉风为底生，荒荒明月太无情。江楼夜色清如此，一片吟蛩落叶声。
简唐陶山乞虎丘寺枯桐斫琴
作者：曾燠
朝代：清

闻声有相思，进前有不御。矧伊沦落久，孤植在风露。虎丘一枯桐，不识谁手树。幸免爨下焦，终稀匠石顾。瘁貌肯求悦，苦心良自喻。唐侯今宓子，鸣琴张治具。常叹知音难，忍令此材蠹。我有幽兰曲，厥声靡所附。烦君挥郢斤，为君发渊素。
罗汉松
作者：曾燠
朝代：清

莲社虚无人，留此一尊宿。岿然同五老，相望须眉绿。想当侍远师，长未三尺足。身是菩提树，已非凡草木。仲堪临北涧，僧彻啸南麓。师也摩其顶，千年缮性熟。无心弄神通，变化骇流俗。老态益婆娑，支离复拳曲。气作香炉云，声如石梁瀑。六朝栋梁材，摧朽何太速！
观音寺僧道源献蜡梅一枝酬以数句
作者：曾燠
朝代：清

芳杜洲前新月黄，月中一院旃檀香。道人嚼花同嚼蜡，满咽冰雪清肝肠。却拗一枝持赠我，知我未减青莲狂。鹅儿腊酿正新熟，清气浥浥添杯觞。昨访曹溪过梅岭，南宗寥落南枝荒。道人能参黄面老，当为五祖开道场。
赠剑峰
作者：曾燠
朝代：清

兹别昔尝有，此才今所无。寸心千古远，半世一楼孤。江大愁难沃，风春病不苏。谁为张谓者，觞尔汉阳湖。
赠章实斋国博
作者：曾燠
朝代：清

章公得天秉，赢绌迥殊众。岂乏美好人，此中或空洞。君貌颇不扬，往往遭俗弄。王氏鼻独齇，许丞听何重。话仿仲车画，书如洛下讽。又常患头风，无檄堪愈痛。况乃面有瘢，谁将玉璏砻。五官半虚设，中宰独妙用。试以手为口，讲学求折衷。有如遇然明，一语辄奇中。古来记载家，庋置可充栋。歧路互出入，乱丝鲜穿综。散然体例纷，聚以是非讼。孰持明月光，一为扫积霿。赖君雅博辨，书出世争诵。笔有雷霆声，匉訇止市閧。续鉴追温公，选文驳萧统。乃知貌取人，山鸡误为凤。武城非子羽，谁与子游共。感君惠然来，公暇当过从。
酬法梧门祭酒西涯见寄
作者：曾燠
朝代：清

庐陵久不作，茶陵今复见。诵君西涯诗，忆我蜀冈宴。我忝官兹邦，非无流风善。政愧贤守前，文居众宾殿。徒申梓里恭，聊慰桐乡恋。君家傍西涯，才亦西涯擅。有如宋公墅，写入右丞卷。翻念尘土人，瑶华寄江县。
铁箫吟消寒席上赋
作者：曾燠
朝代：清

我得南星铁如意，狂歌水仙愁击碎。世间何物堪倚声，竹管匏笙不能吹。铁崖尝豢双铁龙，雌龙入海招其雄。千年干镆两俱化，至今怒吼吴江风。玉鸾也复无消息，曾照广陵秋月白。广陵锻工摹影来，白鸾毛羽今变黑。芜城雪后风正饕，寒冰一条吾手操。弹指连珠五星见，当头明月三天高。便欲招呼箫史辈，翩然彩凤同游翱。元云之曲应天籁，世俗丝管空啁嘈。如意从今得朋庆，以之按拍声相应。池上蕤宾方响飞，江东高唱铜琶竞。此际官梅有芳信，吹彻箫声花欲迸。君不见道人铁脚诵《南华》，宰相铁心能赋花。
流河新月
作者：曾王孙
朝代：清

流河新月彩云边，散作秋光照客船。此夜故乡思万里，一时回首使人怜。
挽曾国荃联
作者：曾瑞祺
朝代：清
体裁：联

渠魁赖以歼，数十年戎马东南，方鸣镝无惊，狼烟不起，薄海奠安澜，共欣玉节长持，永庆城倚颇牧；犹子今焉恃，百六日叠乘变故，正阿于罢唱，噩耗忽来，望江频陨涕，独恨庸才鲜建，空负书诫严敦。
挽曾国荃联
作者：曾瑞霖等
朝代：清
体裁：联

忠孝萃门庭，勋名垂宇宙，故兄先弟后，均蒙锡爵封侯，盖当代荣华，可谓极矣；骨肉缘枝叶，葛藟庇本根，虽位重望高，犹念敬宗尊祖，是族人痛哭，其在斯乎。
雨中龙溪道上
作者：曾瑶
朝代：清

花时细雨出龙溪，柳絮春风送马蹄。燕子泥融官道滑，鸭头水涨野桥低。破愁当得浇肠酒，望远曾无刮膜鎞。暗数旧时经历处，年年芳草一萋萋。
挽瑞麟联
作者：曾璧光
朝代：清
体裁：联

立言立德立功，中外咸钦韩魏国；多福多男多寿，古今几见郭汾阳。
自勉联
作者：曾璧光
朝代：清
体裁：联

振起精神，读破满天星斗；生成鳞甲，冲开万丈云霄。
丙申自秦中归送弟烂就耕乌石陇
作者：曾畹
朝代：清
体裁：五言律诗

每羡西周古，千家尚力耕。高原无奥草，春日少人行。袯襫空山满，衣冠乱世轻。鹿门归去好，闭户有松声。
刘坝
作者：曾畹
朝代：清
体裁：五言律诗

乌龙江欲出，刘坝即闻波。哀壑笙竽奏，秦川鹦鹉歌。天应一线落，云入九层多。溪谷人民少，开荒近若何？
别鸳水陈尧夫
作者：曾畹
朝代：清
体裁：五言律诗

世乱谁知我，人犹不识君。丰城老剑气，越俗总浮云。旧国三春异，他乡一夜分。封侯宁有命，坐笑李将军。
北口峪望蔚州
作者：曾畹
朝代：清
体裁：五言律诗

匹马桑乾道，孤城沙漠阴。风高谷口断，石迸水痕深。野雉衔酸果，神狐啸暮林。匣中三尺剑，不试夜沈沈。
同僧登赤？
作者：曾畹
朝代：清

看碑寻赤？，采菊到黄州。雁气回秋渚，江声撼酒楼。兵戈双眼泪，吴楚一孤舟。萧瑟匡山客，应随慧远游。
同僧登赤�
作者：曾畹
朝代：清
体裁：五言律诗

看碑寻赤�，采菊到黄州。雁气回秋渚，江声撼酒楼。兵戈双眼泪，吴楚一孤舟。萧瑟匡山客，应随慧远游。
同僧登赤𡽶
作者：曾畹
朝代：清
体裁：五言律诗

看碑寻赤𡽶，采菊到黄州。雁气回秋渚，江声撼酒楼。兵戈双眼泪，吴楚一孤舟。萧瑟匡山客，应随慧远游。
和黄冈杜于皇澄江赠诗
作者：曾畹
朝代：清
体裁：五言律诗

此生犹见汝，幸汝不佯狂。身世看秋箨，乾坤正夕阳。台城穷彻骨，夏浦饱经霜。谩说工诗赋，青钗鬓发苍。
归赋
作者：曾畹
朝代：清
体裁：五言律诗

中原飘泊久，亲老且归耕。井邑无安土，山城尚甲兵。霜花馀䉀亩，风雁走河声。子弟不相识，呼童数问名。
晴川阁
作者：曾畹
朝代：清
体裁：五言律诗

大别排云住，楚山一望开。乱流争岁月，孤屿下楼台。高浪沱潜出，夕阳嶓冢来。湖南征战苦，几处角声哀。
梅下望家信
作者：曾畹
朝代：清
体裁：五言律诗

又觉春风到，梅花信不来。陇头赫连国，庾岭郁孤台。地以青天接，书难白首开。暂收边徼泪，长啸大江回。
赠顾松交吏部
作者：曾畹
朝代：清
体裁：七言律诗

直觉东归似故乡，每逢佳节就君觞。客中文宴如羊曼，吴下名园数辟疆。芳草画凝歌扇绿，落花春散舞衣香。东山未许频游玩，早晚徵书发建章。
题万年少年伯显西草堂
作者：曾畹
朝代：清
体裁：七言律诗

歌风台下夜乌啼，郁郁山庄古木齐。半亩桑田人去住，一湖春水屋东西。星临丰沛瞻龙虎，地接青徐杂鼓鼙。独把渔竿恁月钓，门前草色正萋萋。
题万年少年伯显西草堂
作者：曾畹
朝代：清

歌风台下夜乌啼，郁郁山庄古木齐。半亩桑田人去住，一湖春水屋东西。星临丰沛瞻龙龙，地接青徐杂鼓鼙。独把渔竿恁月钓，门前草色正萋萋。
鸡头关
作者：曾畹
朝代：清
体裁：五言律诗

南山忽已尽，纳纳褒城春。汉水原通蜀，巴山不过秦。烧荒熊出坝，树密虎窥人。铭德昆吾者，还应问钓纶。
鸣沙洲
作者：曾畹
朝代：清
体裁：七言律诗

不见黄河春气动，却从沙碛辨阴晴。流澌著水天皆冻，大漠无风山自鸣。饮马浪寻荒烧窟，射雕贪出苦泉营。传闻烽火年来息，张轨隗嚣已尽平。
麻平寺逢友人自楚至
作者：曾畹
朝代：清
体裁：五言律诗

空山留一寺，下马忽逢君。蜀道无长毂，征衣有栈云。秋边鸣细雨，谷口上斜曛。客自潇湘至，猿声似惯闻。
黄竹岭
作者：曾畹
朝代：清
体裁：五言律诗

高峰日欲颓，二月入闽来。石突交飞瀑，山空易动雷。无风人急渡，欲雨鸟先回。处处烧田栈，春荒尚未开。
鹿港飞帆
作者：曾秀
朝代：清

一声欸乃碧天空，彩鹢飞飞挂锦蓬。千里春波千里月，满帆秋雨满帆风。潮生潮落微茫际，舟吐舟藏杳蔼中。笑看舳舻争利涉，开船齐唱大江东。
挽张百熙联
作者：曾秉权
朝代：清
体裁：联

劝学难，兴学尤难，壮矣，挽既倒之波澜，如公有几；爱国易，报国不易，痛哉，怀未竟之素志，继起伊谁。
端午舟中暴雨
作者：曾纪元
朝代：清

风吹十万柳丝摇，断锁蛟龙卷怒涛。山色入船人尽绿，水光穿电雨翻瓢。浪中豪气随云上，醉后诗魂倩月招。此去应连天不远，群仙歌吹正清寥。
挽张百熙联
作者：曾纪寿
朝代：清
体裁：联

天为社稷而生才，故教早掇巍科，冰清著望，更学通中外，德速邮传，人物此权衡，履蹈久钦师范重；我与烝黎同一哭，太息浮沉宦海，风度谁如，正官制待编，新章初定，庙堂资擘画，弥留犹廑老成忧。
贺张百熙60寿联
作者：曾纪寿
朝代：清
体裁：联

纬地经天，范韩事业；作人造士，潞郑精神。
挽曾国荃联
作者：曾纪模
朝代：清
体裁：联

功昭江左，德及山西，盛业著两间，武乡侯死而后已；父坐春风，我沾时雨，生刍陈一束，徐孺子伤何如之。
八月十五日夜森比德堡对月
作者：曾纪泽
朝代：清

祆庙园楼百仞高，梵钟清夜吼蒲牢。见闻是处驼生背，官职无名马有曹。明镜喜人增白发，奚囊搜句到红毛。冰轮何事摇沧海，去作长天万顷涛。
寄怀李六容兼柬香岩
作者：曾纪泽
朝代：清

鸾皇戢羽豹藏文，剑阁山头湘水濆。两地酒尊同酩酊，十洲棋局任纷纭。乘槎误觅支机石，杖策新成出岫云。妒杀蘧园高卧叟，何年水竹遣平分。
山行
作者：曾纪泽
朝代：清

禹迹江河万古流，史详华夏略穷陬。秦皇无术求三岛，邹衍凭空撰九州。南北自教鹏运海，古今非复貉同丘。望洋向若嗟何补，且遇青山汗漫游。
挽左宗棠联
作者：曾纪泽
朝代：清
体裁：联

昔居南国，戏称武侯，爵位埒前贤，评将略则更无遗恨；恸哭西州，感怀谢傅，齿牙籍余论，登荐章而忝冠群英。
挽陈松生联
作者：曾纪泽
朝代：清
体裁：联

频年夭折何多，皆我弟昆姻娅乡邻，怀才未施之士；同辈贤豪可数，似君学问文章干略，无美不备者谁。
无题
作者：曾纪泽
朝代：清

春尽寻芳自怨迟，故为骄蹇正情痴。瘦留丰态涡双颊，笑带啼容蹙两眉。琼拌脂缸珠拌粉，金镶兰药玉镶芝。昌阳香溢盆池外，过院东风未尽知。邂逅高唐日未曛，谁言暮雨又朝云。佩环留质亦何益，香火寻盟空复云。雁帛传书询隐语，鲛绡织句拟《回文》。蓬山有客闻长恨，不怨君王怨六军。
无题·其一
作者：曾纪泽
朝代：清

春尽寻芳自怨迟，故为骄蹇正情痴。瘦留丰态涡双颊，笑带啼容蹙两眉。琼拌脂缸珠拌粉，金镶兰药玉镶芝。昌阳香溢盆池外，过院东风未尽知。
无题·其二
作者：曾纪泽
朝代：清

邂逅高唐日未曛，谁言暮雨又朝云。佩环留质亦何益，香火寻盟空复云。雁帛传书询隐语，鲛绡织句拟《回文》。蓬山有客闻长恨，不怨君王怨六军。
杂感
作者：曾纪泽
朝代：清

廿年稽古注虫鱼，搜括嬴秦劫火余。为考谐声类隔术，兼通画革傍行书。九千文字成嚆矢，十万程途骋传车。安得上林亲射雁，羝羊未乳返吾庐。铜梁山麓涧之湄，山色苍茫云意奇。荷发双池香在叶，桐高百尺老无枝。未成避世谋中隐，正坐封侯怅数奇。寄语九峰山下士，汲泉应及在山时。骥服盐车上太行，眼中驽蹇任超骧。九方皋死心先冷，八尺身存项总强。岂有蔷薇颁皂枥，误寻苜蓿走沙场。何年外阪争途罢，一骋兰筋陟六方。朝骖黄鹤上瀛洲，无数仙灵相酢酬。九转成丹无火气，三缄在口是清修。朝从叶县飞双舄，睡倒华山合两眸。笑我未谙兜率例，绿章犹抱杞人忧。作队长鲸集海东，怪云腥雾掩晴空。六韬金版都陈策，五楘梁辀备讨戎。但愿奇功归谢傅，自甘无识似桓冲。澶洲一掷诚孤注，莫怪南箕荧帝聪。
杂感·其一
作者：曾纪泽
朝代：清

廿年稽古注虫鱼，搜括嬴秦劫火余。为考谐声类隔术，兼通画革傍行书。九千文字成嚆矢，十万程途骋传车。安得上林亲射雁，羝羊未乳返吾庐。
杂感·其三
作者：曾纪泽
朝代：清

骥服盐车上太行，眼中驽蹇任超骧。九方皋死心先冷，八尺身存项总强。岂有蔷薇颁皂枥，误寻苜蓿走沙场。何年外阪争途罢，一骋兰筋陟六方。
杂感·其二
作者：曾纪泽
朝代：清

铜梁山麓涧之湄，山色苍茫云意奇。荷发双池香在叶，桐高百尺老无枝。未成避世谋中隐，正坐封侯怅数奇。寄语九峰山下士，汲泉应及在山时。
杂感·其五
作者：曾纪泽
朝代：清

作队长鲸集海东，怪云腥雾掩晴空。六韬金版都陈策，五楘梁辀备讨戎。但愿奇功归谢傅，自甘无识似桓冲。澶洲一掷诚孤注，莫怪南箕荧帝聪。
杂感·其四
作者：曾纪泽
朝代：清

朝骖黄鹤上瀛洲，无数仙灵相酢酬。九转成丹无火气，三缄在口是清修。朝从叶县飞双舄，睡倒华山合两眸。笑我未谙兜率例，绿章犹抱杞人忧。
次韵答李六容
作者：曾纪泽
朝代：清

穷荒无雁只爰居，系帛遥传海上书。小隐知君非忘世，远游怜我似逃虚。梦魂楚水吴山里，诗兴寒烟宿雨余。与子忽分蛮触角，人生何处问乘除。
挽曾国荃联
作者：曾纪渠
朝代：清
体裁：联

闻恙正中秋，满拟解绶南来，随侍聊将犹子意，乃陈情未许，马足仍羁，直至计达端州，大呼千声悔不了；束装临丧次，虽趁领咨北上，薄才恐负昊天恩，倘朝右分光，梯阶寸进，惟有勉遵诫语，开函百读泪难收。
挽曾国荃联
作者：曾纪策
朝代：清
体裁：联

居家有训，服官有箴，数十年迭荷扶持，叹刻鹄无成，自愧未酬庭树誉；名在旂常，功在社稷，九重天正殷倚畀，恸骖鸾遽返，那堪追忆竹林陪。
挽左宗棠联
作者：曾纪贵
朝代：清
体裁：联

一生经济得囗来半壁江山，曰兖曰豫曰晋曰秦，出塞五千里，闽海仍持使者节；两字功劳都付与数行竹简，若爵若官若名若谥，大书二三册，皇华特笔卒于军。
挽曾国荃联
作者：曾纪骧
朝代：清
体裁：联

谢安物望古无传，惟我公度越千秋，容与后先相映；文正勋名今尚在，看国史编联合传，辉煌伯仲之间。
挽张百熙联
作者：曾继光
朝代：清
体裁：联

于五岭见佳木立，美竹露，奇石显，吟望久之，记何年为题团扇，摘艳茞林，字字是良师，雅欲奉扬仁风，慰彼黎庶；以一身兼长史虚，刘尹秀，谢公融，而今已矣，只无那载赋皇华，搜才岷蜀，区区如贱子，枉说昔承清宴，属有绪言。
题吴藟畦先生春江载酒图
作者：曾维桢
朝代：清

鹭水曲复曲，春来波泛绿。螺髻郁浓青，微茫射朝旭。沿岸柳毵毵，夭桃红绽玉。指点翠微间，岩壑如新沐。谁家书昼船，欸乃声断续。载酒并携柑，浩歌振林木。地远清且幽，兴移无拘束。我闻贺季真，镜湖擅芳躅。习氏高阳池，小筑岘山麓。先生大雅人，望古遥追逐。壮岁即挂冠，蜡屐当雕毂。愧我未识韩，交臂失良觌。舍人君家嗣，珥笔近天禄。为言旧亭台，遗植多芬馥。妙手李将军，绘事殊古穆。境澹云悠悠，天高风谡谡。披图为黯然，鬓眉宛在目。
黔中送友
作者：曾艾
朝代：清

客里难为别，春风送远行。飞花明驿路，落日照边城。肮脏虞翻骨，噌吰夏统声。黔西天万里，挥手泪纵横。
挽曾国荃联
作者：曾荣贵等
朝代：清
体裁：联

公忠众论攸归，独有千秋，自愧同支齐洒泪；吾门老成无几，又弱一个，未曾半载两伤神。
内室联
作者：曾衍东
朝代：清
体裁：联

尝将冷眼观螃蟹；不向朱门画牡丹。
门联
作者：曾衍东
朝代：清
体裁：联

挂冠自昔曾骑虎；用力于今好画龙。
黄鹤楼联
作者：曾衍东
朝代：清
体裁：联

楼未起时原有鹤；笔从搁后更无诗。
仁儿读书鄂湖僧舍
作者：曾衍先
朝代：清

招提萧瑟意何如，遥念挑镫夜读书。面壁长年应倍悟，达摩功胜渡江初。
赠答王定侯陈振常
作者：曾衍橚
朝代：清

握手窗前问索居，故人相忆意何如。春园昨夜樱桃熟，蓬户今朝径草除。渺渺云山当槛出，纷纷车马过门疏。佳篇壁上重吟诵，臭味深投一起予。
赠徐邦光联
作者：曾西溪
朝代：清
体裁：联

宦味清于一杯水；诗情逸似九溪云。
赠朱剑青联
作者：曾西溪
朝代：清
体裁：联

剑气珠光自腾上；青山白云同静深。
赠黎宾次联
作者：曾西溪
朝代：清
体裁：联

宾于王家观上国；次及文苑先儒林。
过白莲塘作
作者：曾谐
朝代：清

老树萧疏咽暮蝉，西郊无复旧人烟。风清月晓横塘路，秋梦依稀堕白莲。
雨后
作者：曾谐
朝代：清

秋在芭蕉上，凉生枕簟间。虫声繁似雨，树影黑疑山。夜尽镫先灺，蚊稀扇亦闲。安身惟睡好，及早掩松关。
挽张之洞联
作者：曾辅翼
朝代：清
体裁：联

一身系天下安危，不树党援、不谋封殖，惟有鞠躬尽瘁，竭矢生平，遗疏表孤忠，岂徒江汉讴歌，策勋远媲桓公传；十载荷名贤知遇，勿忘菅蒯、勿弃葑菲，似兹德溥恩洋，久铭衷曲，骑箕惊噩耗，僻在岘山司榷，堕泪重镌叔子碑。
中宗点筹
作者：曾逢辰
朝代：清

为藉樗蒲计暗张，点筹庸主事堪伤。江山自有输赢局，曾否深宫一较量。
剖蚝篇有引
作者：曾逢辰
朝代：清

生不识珠玑艳绮罗香，红妆窈窕誇姬姜。又不愿郁金裙缠头锦，送客留髡长夜饮。但爱蚝肥孕珠胎，随月圆腻著手开。琼浆玉屑软于苔，盈筐盈筥肩归来。吁嗟乎，蚝石触侬鞋，蚝房刺侬手。海水湿衣裳，海飞吹罶。磨蝎入身宫，于心亦何咎。君不见挂帆拾海月，才士风流今未绝。又不见田川采文蠃，丈夫封爵名巍峨。剖蚝剖蚝且自喜，食贫之家固如此，浣纱亦有西施子。
妓女出家
作者：曾逢辰
朝代：清

愤剪青青七尺丝，双眉不展学低眉。相逢笑杀缠头客，掩口低声唤布施。
宋梅
作者：曾逢辰
朝代：清

胜地寻香感慨深，古祠零落树阴阴。可怜炎宋繁华尽，不及梅花冷到今。
春月
作者：曾逢辰
朝代：清

春光烂漫月黄昏，对影象三酒满樽。十里流辉桃叶渡，一轮斜照杏花村。欣看兔魄消长夜，不假鳌山作上元。掠过秦淮歌舞地，衣香鬓影暗消魂。
游新竹青草湖感化堂寻隐者不遇
作者：曾逢辰
朝代：清

彷佛龙冈土一邱，卧龙不起已千秋。湖滨旷野开生面，青染孤峰像佛头。柳陌游丝曾系马，桐阶落叶乱鸣鸠。伊人来去无踪迹，重叠山环小一楼。
白桃花
作者：曾逢辰
朝代：清

别遣幽情到小园，靓妆相对淡无言。玄都今亦繁华尽，风月庭中总断魂。
白菊
作者：曾逢辰
朝代：清

红紫何堪结赏音，爱将秋色静中寻。漫嫌雅淡难谐俗，三径归来證素心。
破画
作者：曾逢辰
朝代：清

莫誇写照擅专誉，破碎如斯画已虚。真笔空传吴子墨，披图难认米家书。虎头遗迹留鸿雁，鹅绢残丝恨蠹鱼。一幅河山同决裂，倾悬半壁是焚馀。
祝栎社廿年纪念
作者：曾逢辰
朝代：清

一代诗人绍建安，廿年牛耳执骚坛。司盟星坠中郎老，树帜风高岛佛寒。彩律吟成堆锦绣，奚囊贮满呕心肝。钵声响彻行云后，追步青莲博大观。
管仲
作者：曾逢辰
朝代：清

论人我爱读春秋，仲父多才竟事雠。国柄既操忘故主，槛车甫脱献佳猷。叔牙知己心能谅，召忽披肝愿莫酬。地下若逢公子纠，三归宰相赧颜不。
论诗五言古体限寘韵
作者：曾逢辰
朝代：清

诗学原同类，诗心各自异。郊寒骨凌霜，岛瘦坛树帜。开府尚清新，参军邻恣肆。仙才与鬼才，作作有风致。月旦评高低，风雅商位置。杜公冠古今，格调皆纯粹。上薄离骚词，下该沈宋意。曹刘走且僵，苏李遥思避。颜谢逊孤高，徐庾杂流利。六朝及隋唐，有一原无二。何况宋元明，谁敢参末议。我欲祝瓣香，置身无位次。
赠别文枢先生
作者：曾逢辰
朝代：清

避地才归又远离，雪泥鸿爪印天涯。鲲洋且击中流楫，驴背叠敲送别诗。我盼彼都惊破碎，君归何策解忧危。此行自有风云会，力挽狂澜济一时。
韩蕲王骑驴
作者：曾逢辰
朝代：清

残山剩水任徘徊，驴背甘心老将才。应有鞭长难及恨，不能亲见两宫回。
项羽
作者：曾逢辰
朝代：清

如貔如虎出江东，救赵先收第一功。亚父谋成秦失鹿，陈平计入楚生虫。逝骓陔下阵云黑，戏马台前落日红。结局终同虞一死，美人薄命累英雄。
题李济臣君锄月种梅图
作者：曾逢辰
朝代：清

梅花消瘦證前身，傲骨珊珊自写真。争把长镵三尺柄，香分庾岭一枝春。雪中荷锸来高士，月下倾樽梦美人。我比逋仙尤爱汝，愿移纸阁结芳邻。
挽曾纪泽联
作者：曾邦乂
朝代：清
体裁：联

鹗荐白门东，少小曾叨宗衮力；鹰扬丹阙北，华夷共恸大星沉。
挽彭玉麟联
作者：曾邦杰
朝代：清
体裁：联

从诗酒书画中见本真，别有闲情谢太傅；于江湖廊庙间同忧乐，不忘天下范希文。
二赋堂
作者：曾锡龄
朝代：清
体裁：联

念长公一生谠论，足式为北斗泰山，只此弦外余音，偶向谪居留二赋；乐赤壁万古真情，永留有清风明月，至今个中佳话，齐从胜地颂三苏。
挽曾国荃联
作者：曾镛
朝代：清
体裁：联

与文正悯烈靖毅惠敏，先后同归，皎皎日星，精英不泯；为社稷苍生乡党宗族，公私熟计，悠悠天地，悲怆无穷。
挽陈其美联
作者：曾镛
朝代：清
体裁：联

先生已为平民政治而死；吾党岂能安乐自由以存。
旅夜
作者：曾镛
朝代：清

惊风飘海鸟，黑夜入云间。群失追飞急，天高择木艰。回盘鸣欲下，倏忽折之还。安得幽栖宇，青山随白鹇。
挽张之洞联
作者：曾鲲化
朝代：清
体裁：联

京榆筹画，卢汉提倡，痛粤汉正经营，路界伟人竟长往；庚子匡危，甲申奏捷，并戊申陈大计，国朝元老有谁如。
挽曾国荃联
作者：曾鸿声
朝代：清
体裁：联

戡祸乱则事任其艰，佐休民则业其可久，拯民安民，更兴乐利于民，旷世论功勋，弟后兄先同不朽；文非奇而称不绝口，材本薄而念常在心，牖我宾我，尤殷属望乎我，半生感恩遇，天高地厚总难忘。
厅联
作者：曾麟书
朝代：清
体裁：联

有诗书，有田园，家风半读半耕，但以箕裘承祖泽；无官守，无言责，时事不闻不问，只将艰巨付儿曹。
挽曾国荃联
作者：曾麟绶
朝代：清
体裁：联

金陵荡寇，勋业独隆，佐王室中兴，四裔怀柔钦硕望；榆塞从戎，仪型亲炙，怅台星遽陨，九重震悼撰碑文。
天重山中夜坐次韵
作者：本奫
朝代：清

更阑不禁冷烟浮，竹磴松亭倩客游。最爱碧池明月下，霜鸿写出一天秋。
山行
作者：本奫
朝代：清

春风记得过西泠，涧草溪花列翠屏。路曲不知归去晚，夕阳影里乱峰青。
过王皓庵旧居却寄郡城
作者：本源
朝代：清

菰城摩诘在，久不住岩阿。白日携筇到，青山送客多。林空一片月，涧落万重波。知我无如子，秋深几度过。
震居山访姚氏隐居喜晤苍碧陈山人
作者：本照
朝代：清

商阁层轩尽日开，秋风秋雨入帘来。仙家自有胡麻饭，公子何须竹叶杯。对局无心闻鼓吹，看花随意破莓苔。共知良会诚难得，更上吴山第几回。
黄鹤楼
作者：本田种竹
朝代：清
体裁：七言律诗

黄鹤仙人安在哉，人亡鹤去白云隈。山连城郭参差出，树带汀洲迤逦开。万里江流无日夜，千年文物此楼台。夕阳何限登临意，独立苍茫首重回。
春寒
作者：本白
朝代：清

病里年华草木知，孤云来去更无期。等閒清兴难消却，忍冻开窗看竹枝。
寄陆石斋先生
作者：朮翼宗
朝代：清

南望江云暮，名泉何处流。吴城泰伯树，楚雨晋陵秋。老去留沧海，归来逐白鸥。太湖如可泛，谁共木兰舟。
暮春
作者：朮翼宗
朝代：清

一声啼鸟夕阳斜，寂寂空亭数落花。春不恋人将欲去，小楼疏雨在天涯。
挽缪小珊母联
作者：朱一新
朝代：清
体裁：联

噫吁嚱蜀道蚕丛，当年巢破卵完，辛苦贼中来，竟重见藁砧天末；逍遥游北溟鲲化，有子珠零锦灿，文章千古事，独难留寸草春晖。
偶成
作者：朱一蜚
朝代：清

碧云乍合夕阳沈，石径人稀酒独斟。万叠楼台千树雨，一绳寒雁没遥岑。
六月初三日闻蝉
作者：朱一蜚
朝代：清

先秋半月蝉初鸣，忽然闻此凄切声。秋风未振绿树暗，树叶不知蝉早惊。羁人辗转破午睡，一官匏系何所成。君不见一岁蝉鸣一回老，头边白发如秋草。
和岑春江韵
作者：朱一蜚
朝代：清

竹竿往往上鲇鱼，客里光阴只著书。古树烟深栖鸟倦，闲庭风细晚花舒。三杯罚在联吟后，一味香生薄病余。秋色满前张老眼，玄霜新捣绿芙蕖。
回�井吊明侍御金鹤冲先生
作者：朱一蜚
朝代：清
体裁：七言律诗

飞冲鼓角陷危城，痛哭全家竟舍身。血渍苔痕秋井塌，烟消柳色夜鹃鸣。中原沈溺由夷甫，南国凄凉吊屈平。四负堂前春昼永，一泓寒碧有余清。
夜泊江干见月
作者：朱一蜚
朝代：清

扁舟成夜宿，暝色易萧条。夜火孤村出，寒更独戍遥。清晖离海峤，灏气应江潮。为问初生魄，今来得几宵。
晚眺
作者：朱一蜚
朝代：清

无尽寒霜下远溪，弥天虚白瀑泉西。人如云鸟看还小，屋比秋花乱不齐。院外山移阴黯淡，窗前鹤宿露清凄。一声画角摧星晓，惊断吟魂落月低。
木兰祠
作者：朱一蜚
朝代：清

木兰花放勺梁春，环佩空祠锁暗尘。十二年间金鼓地，此花照见女郎身。
柏岩山
作者：朱一蜚
朝代：清

恒山劈西支，柏岩特奇秀。阆仙昔栖隐，古洞曲通秀。灵源相对清，一线天光漏。老树郁鬅鬙，阴风生邂逅。丁黑冘交鼓钟，陡蛱急悬溜。禅师去已遥，山鬼啼清昼。黄金铸不成，溪云诗意瘦。岳色凄然来，双泪满怀袖。
秋格庵迁酉阳刺史赴都余时南归分道志别
作者：朱一蜚
朝代：清

秋水平堤疏雨歇，风吹杨柳骊歌发。同作西秦辗转身，君向长安我还越。鞭丝帽影结队行，方舟并渡灞桥平。渔镫夜泊新丰市，戍火朝明太华城。潼川谷口分携处，听雨听风各异路。代马还嘶塞北烟，越禽自托天南树。南北翱翔多故人，不胫不羽要路津。致身迟速须有会，莫以外吏伤沈沦。别语无多各努力，后会悠悠梦相忆。龙潭高处少鸿飞，满楼烟雨空秋色。
自魏塘放舟抵瓜步
作者：朱一蜚
朝代：清

轻舟撑出荻花丛，一路沿洄细雨中。夜色尚稽江雪望，春流渐与海潮通。杯倾竹醑来吴市，客换篮舆扑汴风。旅邸推窗无稳梦，碧天嘹唳度归鸿。
通州访李佐才却寄
作者：朱一蜚
朝代：清

宁为无根萍，不学东流水。萍踪有时合，水流去不已。忆昔秦关识面初，郎君白晰无髭须。古文金石恣探讨，墨沈淋漓襟袖涂。自我归吴羽融倦，流水登山不得见。黄金台上忽相逢，丛筱园中邀茗战。络纬秋残去马骄，乌头白尽风萧萧。欲著《子虚》无狗监，廿年声价轻鸿毛。君家本住凤城下，慷慨悲歌近已寡。捧檄高堂愿未酬，三复《南陔》补《小雅》。回头八水声呜咽，树断云连又惜别。春风吹面塞垣行，还期同醉关山月。
闻雁
作者：朱一蜚
朝代：清

一阵新寒忍不禁，半天嘹呖堕鸿音。他乡兄弟同明月，何处江山入暮砧。枕上唤回长短梦，镫前愁绝别离心。稻粱尔亦谋无地，漠漠卢花野渚深。
马回台
作者：朱一蜚
朝代：清

齐攻鲁，人民逃。有独妇，行荒郊。抱侄弃子呱呱号，妇目不顾手不招。齐将问其故，妇乃前致语。公义私爱难昧心，宁使吾儿食豺虎。齐将愧，勒马回。鲁人为筑数仞台，守礼之国何有哉。君不见自齐关入辟女子，石窌封来名并峙，一变至鲁或由此。
晚过寒山复返支硎
作者：朱上廉
朝代：清
体裁：五言律诗

疏林霏夕霭，古寺滴寒泉。笏立疑无路，峰回别有天。野茶花点雪，密竹翠含烟。欲借招提宿，飘然意若仙。
西湖巢居阁联
作者：朱上林
朝代：清
体裁：联

梅鹤寄高闲，遗稿千秋笑司马；湖山写清冷，寒泉一掬拜坡仙。
挽张百熙联
作者：朱世畴
朝代：清
体裁：联

小子有遭，流泽孔长，风草勉从公，万里忽惊西去也；天步多艰，臣心未死，觚棱重回首，九京应悔大归无。
荆门州
作者：朱世重
朝代：清

全荆门户仗荆门，荆水荆山向北奔。地削九州开半壁，天催一气到中原。十分人物三兵役，五里墩台几井村。客有雄心随道柳，丝丝缕缕绊游魂。
朱储村访徐次云
作者：朱丙寿
朝代：清

半村新绿树痕齐，访友无端到剡溪。背指锦川桥一曲，乱山深处夕阳低。
渡扬子江
作者：朱丙寿
朝代：清

一江春水静微波，柔橹声中听棹歌。醉眼漫疑沧海小，客愁争似暮山多。飞飞北雁衔云去，叶叶南帆背日过。每念壮怀悲击楫，秣陵西望尚干戈。
上巳同外携儿子振裕登滕王阁
作者：朱中楣
朝代：清
体裁：五言律诗

水落沙犹曲，风恬浪不漩。繁樯依断渚，孤鹜没遥天。醉柳开新火，啼鹃破晓烟。登高欣有赋，索价问榆钱。
减字木兰花·次康小范夫人韵
作者：朱中楣
朝代：清
体裁：词

杏园春暮。艳夺朝霞沾雨露。翠黛痕收。笑对桃花小槛幽。雕梁燕语。草长蘼芜知几处。彤管轻描。和罢阳春柳絮飘。
凤栖梧·看家五弦宫保陈姬遗照
作者：朱中楣
朝代：清
体裁：词

无限心愁缄素口。却恨东风，吹折花枝久。摹写丹青描未就，淋铃已湿春衫皱。犹记尊前闲戏走。绿暗红稀，那管人消瘦。一曲琵琶今在否，相思还问调羹手。
千秋岁·别横波顾年嫂南归
作者：朱中楣
朝代：清
体裁：词

天涯分袂。更觉愁千倍。凭寂寞，添憔悴。风移蝉唱短，雨滴梧桐碎。方信道，离怀未饮心先醉。湿花疑有意。点点如红泪。新荷碧，残葭翠。秋清人渐远，水静鸳浓睡。知音少，斯时别去何时会。
千秋岁·春雪
作者：朱中楣
朝代：清
体裁：词

琼花飘砌。点额新妆媚。微雨间，轻风起。同云迷雁杳，绣阁添香沸。囊罄也，惟馀薄酿还堪醉。幸识贫滋味。衙舍清如水。冰欲泮，寒应已。心随残梦远，意搅繁英碎。春又也，人归不似春归易。
南乡子·送熊雪堂少宰年嫂杜猗兰南旋
作者：朱中楣
朝代：清
体裁：词

秋色淡晴光。又听呢喃话别长。随趁莼鲈归去早，称觞。帆曳西风还芰香。何日逐归樯。不为惊秋泪染裳。雁足那堪传客信，悲伤。眉黛牵愁酒数行。
和外五日自潞河归津门
作者：朱中楣
朝代：清
体裁：七言排律

地接蓬瀛任所探，扁舟何日泛元潭。椿萱岁越今逾九，兄弟时怜但有三。采药盈筐怀益母，书符结缕佩宜男。移樽共向花前醉，擘藕还因雨后甘。几度幽香深院袅，半湾斜月远林含。层云掩映迷芳树，落照依微度翠岚。鹤草不须烦媚蝶，鸾笙每欲动归骖。千头种橘宁无念，万里浮家未可堪。却羡数雏还茹哺，偶来双鹆助清谈。轻风淡宕消残暑，閒署萧条忆寸柑。戏和新诗君勿笑，为联险韵我何憨。鸳鸯并浴翻荷盖，鹦鹉频餐啄玉函。茗战晚烟炊细沸，蚊征宵鼓劫雄酣。寒冰滴沥声催句，暝鸟回翔语觉喃。刻艾悬庭惊燕户，伊蒲绣佛对禅龛。盐梅空负调羹美，蒲酒聊斟供馈惭。飘泊漫欣曾解带，逍遥惟喜早抽簪。忽雷才拨乡思集，方响慵敲旅梦耽。偕隐宜从翰墨圃，同游直到买山庵。稚儿听说家园好，解望关河问指南。
如梦令·咏娇小
作者：朱中楣
朝代：清
体裁：词

自小娇憨亲纵。恼著情儿没缝。万唤只低头，故故嗔人珍重。如梦。如梦。姊妹仙行居仲。
如梦令·垂丝海棠，和湘萍夫人
作者：朱中楣
朝代：清
体裁：词

露浥海棠丝重。云破晓钟初动。无力尚微酣，遥映一帘红弄。如梦。如梦。醒后心儿独捧。
如梦令·怀归
作者：朱中楣
朝代：清
体裁：词

桂子香风暗透。又是中秋时候。带月卷帘窥，眉映碧波纹皱。消受。消受。惟有燕山依旧。
如梦令·悼媳陈氏
作者：朱中楣
朝代：清
体裁：词

愁砌一腔新闷。万斛千航难盛。何处最伤情，儿向书帏谁问。孤零。孤零，应掩关雎不咏。
如梦令·泛湖
作者：朱中楣
朝代：清
体裁：词

天与湖光一派。惟有青山稍碍。水落岸痕深，还恐鱼龙嗔怪。欸乃。欸乃，个个菰菱满载。
宗伯年嫂招集沧浪亭观女郎演秣陵春
作者：朱中楣
朝代：清
体裁：七言绝句

越调吴歈可并论，梅村翻入莫愁村。兴亡瞬息成今古，谁吊荒陵过白门。
客秋偶憩西子湖皆令携幼女过访发方覆额遂能诵诗写法帖楚楚可人今依然梦想间并裁小诗似之
作者：朱中楣
朝代：清
体裁：七言律诗

瑟瑟轻罗澹澹妆，柳梢莺语乍调簧。乌云应拂春山小，红蕊初含夜雨香。鸳水毓灵多鲍谢，蝇头妙楷逼钟王。梦回犹记殷勤别，几欲笺诗燕子忙。
寄挽嘉禾三烈
作者：朱中楣
朝代：清
体裁：古风

我闻虎丘涵剑光，游人千古吊贞娘。又闻钱塘苏小小，客过唏嘘怜春草。如兹二妇何足奇，不朽曾不让须眉。何况云黯燕台月，折玉埋香悼三烈。三生石上旧因缘，矢志长斋绣佛前。千回万劫祗一死，共视微躯薄如纸。为子死孝臣死忠，三心皎皎将毋同。绝命词成不返顾，倏然遂隔泉壤路。广柳萧萧易水寒，胥涛日夜撼江干。楚有兰兮湘有竹，疑化鸳湖满溪绿。而今行道指丰碑，风雨酸辛猿鸟悲。试看辽东归来鹤，惜哉九原不可作。
岁杪答梅君维扬
作者：朱中楣
朝代：清
体裁：七言律诗

久阅关乡未忍离，霏霏应值到家时。梅开芳信书凭早，梦绕江干月上迟。彭泽喜裁归去赋，芜城愁和寄来诗。新篘正熟思君赏，独坐深宵且课儿。
拟古游仙诗
作者：朱中楣
朝代：清
体裁：古风

洪井尚留丹，餐霞堪绮席。盈盈若轻举，揽之不可得。宛拟至琼宫，互立仙班侧。倏起江海游，鲛人捧珠出。烁烂起层霄，煇煌炯遥壁。或理凤凰琴，或窥麟虎迹。或诵步虚吟，或促清谈膝。杳霭度韶音，旖旎停云泽。恍惚在天涯，徘徊閒咫尺。忽睹避秦人，忽睹偷桃客。劈藕大如船，分脯还煮石。控鹤欲凌空，悬厓深莫测。窈窕复冥冥，苍苍何郁郁。团露染新红，方壶漂绀碧。月脑晦还圆，星眸炫犹逸。珍重广成言，飞凫酣数息。胜境可能寻，山河咸历历。六著恍然明，乾坤任所适。
旅兴
作者：朱中楣
朝代：清
体裁：五言律诗

身世苍茫里，烽烟已数千。旅愁春候觉，归梦草堂前。花径迷蝴蝶，家山映杜鹃。枝头闻鸟语，犹自说燕然。
春日感怀
作者：朱中楣
朝代：清
体裁：七言律诗

青春作伴已还乡，赢得新诗富草堂。苏圃漫添湖水绿，柴桑难问径花黄。荒城处处伤离黍，旧燕飞飞觅画梁。家国可堪寥落甚，怡情何地足沧浪。
春日熊雪堂少宰以和黄山谷梅花韵见投同梅君作
作者：朱中楣
朝代：清
体裁：古风

几年偕隐同归洛，纷纷世态春冰薄。今古长安似弈棋，惟有投閒是先著。每思登眺帝子楼，风雨靡靡滞城郭。荒园颓倚杏花村，社鼓频传慰恬漠。时吟佳句响琳琅，满纸烟霞真骇愕。续貂髡颖韵难成，欲附青云为寄托。绿波隐隐泛兰舟，红蓼森森羡华萼。隋堤旧院冷秋千，谯国新旗缀珠珞。海棠无力怯春寒，梦破春愁愁满橐。融和天气正芳菲，芸窗课子差足乐。无燕翻飞堕碧空，流莺宛转惊铃索。屈指韶光又一年，閒看花开渐花落。不关春色苦相催，但恨封姨还肆虐。澹宕轻阴润杂弦，良宵煮茗奴称酪。却为听诗减夜眠，举案呼尊共微酌。寄语猿鹤莫漫猜，而今始践山林约。
春晚
作者：朱中楣
朝代：清
体裁：七言绝句

瑟瑟湘帘袅袅垂，娇莺初啭最高枝。枕棱画得金钗响，为记深宵梦里诗。
晚秋怀里
作者：朱中楣
朝代：清
体裁：五言绝句

落叶惊残梦，秋归人未归。水明天一色，鸦带晚霜飞。
木兰花·秋雨
作者：朱中楣
朝代：清
体裁：词

囊空幸有书堆案。柳敛青眉秋已半。急风斜雨助轻寒。消瘦芭蕉惊梦断。芙蓉醉雨真堪玩。户外一声初度雁。清霜有意妒芳华。故使年光容易换。
浪淘沙·七夕前一日晚坐，闻隔墙王玉娘琴声。
作者：朱中楣
朝代：清
体裁：词

新月映眉妆。露滴花房。香风暗透薄罗裳。何处清音偏著耳，恰在东墙。切切指生香。韵雅悠扬。凄凄楚楚断人肠。流水调高人不见，遥隔长廊。
满庭芳
作者：朱中楣
朝代：清
体裁：词

才过春分，又将寒食，烟光处处宜人。欲邀仙侣，选胜趁芳辰。尚卜阴晴未稳，重游意、兀自逡巡。城南畔，招提小小，桃李亦纷纭。闲评。伤往事，王孙草绿，帝女花芬。渐苔侵古径，蒿满闲门。剩有方池碧涨，凝情处、树古亭新。还怊怅，踏青期阻，微雨杏花村。
满江红·丁酉仲夏读陈素庵夫人诗馀感和
作者：朱中楣
朝代：清
体裁：词

乍雨还晴，怨怨怨、天无分别。更那堪、淮流泾水，共人悲咽。佳节每从愁里过，清光又向云中没。怪啼痕，欲续调难成，柔肠绝。花弄影，红残缬。冰荷覆，瑶琴歇。问梁间燕子，共谁凄切。举目关河空拭泪，伤心杯酒空邀月。叹人生，如梦许多般，皆虚掷。
满江红·读陈相国徐夫人湘蘋
作者：朱中楣
朝代：清
体裁：词

泪眼愁怀，聊只把、芳词翻阅。句清新、堪齐络纬，并称双绝。字字香传今古愤，行行画破英雄策。倩玉箫，吹彻汉宫秋，声声咽。离别闷，仍犹结。旧游处，燕台月。■一番风雨，乱红愁叠。玉树森森连紫苑，英才尽是人中杰。盼相逢，约略在何年，从头说。
秋雨吟
作者：朱中楣
朝代：清
体裁：古风

漫斗摴蒱金钏冷，暝烟犹缀秋千绠。一声新雁动离思，叫彻云根透纤影。翠钿寒生秋已仲，檐敲碎玉惊残梦。急雨初收问落花，清商暗度栖梧凤。素娥青女意飏飏，何事深闺恨夜长。燕去燕还还复去，閒鸥依旧点横塘。
舟次清源和梅公韵
作者：朱中楣
朝代：清
体裁：七言排律

南归欲觅旧柴门，何意弹冠赴特恩。三径未成重理楫，千山遥忆隔啼猿。香侵蓼国飘红粉，露滴荷房泻绿尊。远岸菁葱连雨足，閒鸥飞泛点秋痕。朝廷有道思良弼，彤管承家愧昔媛。新月含辉云外吐，斜峰倒影浪中翻。偶来坠叶惊诗思，厌听严更搅梦烦。晚泊村宵难喔喔，平原戌猎鹿奔奔。天涯篷转随征雁，泽畔桑深卧野豚。银汉乍回青鹊羽，金风渐返木樨魂。知君自为苍生出，从古惟闻绮皓存。把酒漫同儿女醉，频年忧患不须论。
舟泊鸠兹
作者：朱中楣
朝代：清
体裁：七言绝句

水阔春回接楚湘，学啼娇鸟未调簧。起来卷幔窥红色，一抹青山带夕阳。
舟行晚眺
作者：朱中楣
朝代：清
体裁：七言律诗

远望清流曲曲通，孤帆幸逐芰荷风。黑云片片归前浦，紫燕纷纷掠短篷。岸柳乍摇新水绿，山花遥带夕阳红。频闻箫鼓知村近，雨过潮平月正中。
菩萨蛮·立春赠梅君
作者：朱中楣
朝代：清
体裁：词

凉风款款惊愁客。萧萧短发衣衫窄。秋色入园林。新蛩鸣夕阴。江南莼正美。欲趁芦花水。帘捲月痕收。砧声隔画楼。
菩萨蛮·闺春
作者：朱中楣
朝代：清
体裁：词

惜春自是因春瘦。欲写新词应未就。人苦恋春情。春归不恋人。春道归非早。百二还嫌少。人不解春情。翻云春撇人。
行香子·上巳
作者：朱中楣
朝代：清
体裁：词

小小园亭。百卉芳馨。水边花下任怡情。凭谁妙手，绘幅丹青。仿王摩诘，吴道子，倪云林。风动波平。景物撩人。绿秾翻燕剪红轻。欣逢上巳，共赏良辰。拟兰亭禊，飞英会，鹭鸥盟。